title: Carla Laemmle

text: Rebecca Isabelle ”Carla” Laemmle (20. lokakuuta 1909 Chicago, Illinois – 12. kesäkuuta 2014 Los Angeles, Kalifornia) oli yhdysvaltalainen näyttelijä ja Universal Picturesin perustajan Carl Laemmlen sisaruksentytär. Hän esiintyi elokuvissa 1920- ja 1930-luvuilla.


title: Carla Laemmle

text: Laemmle aloitti uransa vuonna 1925 esiintymällä balettitanssijana "Suuren oopperan kummituksen" alkuperäisessä mykkäversiossa. Hänellä oli hyvin pieni rooli myös varhaisessa äänielokuvassa "Dracula – vanha vampyyri" (1931). Marraskuussa 2010 hän oli viimeinen yhä elänyt esiintyjä molemmissa elokuvaklassikoissa. Laemmle jatkoi toimimista pienissä rooleissa 1930-luvun lopulle ja vetäytyi sitten. Vuonna 2001 hänet kuitenkin nähtiin vampyyrinä "The Vampire Hunters Clubissa".


title: Carla Laemmle

text: Laemmle jakoi muistonsa esiintymisestään "Draculassa" juontamalla dokumentin "The Road to Dracula" (1999), joka julkaistiin lisänä vuoden 2004 DVD-julkaisussa "Dracula: The Legacy Collection". Laemmle oli esiintynyt elokuvassa silmälasipäisenä henkilönä, joka teki Renfieldin kanssa matkaa, kun tämä suuntasi kohti Draculan linnaa. Dokumentissa näyttelijä totesi ylpeänä, että hän sai puhua ensimmäiset dialogin sanat ensimmäisessä äänielokuvana toteutetussa yliluonnollisessa trillerissä.


title: Carla Laemmle

text: Vuonna 2009 Carla Laemmle ja Daniel Kinske julkaisivat kirjan "Growing Up With Monsters: My Times at Universal Studios in Rhymes". Siinä kerrotaan Laemmlen työstä Universal Studiosissa vuosina 1921–1937. Laemmle vietti satavuotispäiviään lokakuussa 2009, ja 3. lokakuuta 2010 hän esiintyi BBC Fourin tuottamassa ja Mark Gatissin luomassa dokumentissa "A History of Horror", jossa hän kertoi muistojaan varhaisesta työstään elokuvissa varsinkin Lon Chaneyn ja Bela Lugosin kanssa.


title: Baleaarienkerttu

text: Baleaarienkerttu ("Curruca balearica") on kerttujen heimoon kuuluva varpuslintu. Se elää Baleaarien saariryhmässä Välimerellä, lukuun ottamatta Menorcan saarta. Laji luokitellaan myös sardiniankertun alalajiksi. Adolf von Jordans kuvaili lajin holotyypin Mallorcan Dragoneran saarelta vuonna 1913.


title: Goottisota (535–554)

text: Goottisota käytiin Itä-Rooman eli Bysantin valtakunnan ja ostrogoottien kuningaskunnan välillä vuosina 535–554. Teoderik Suuri oli perustanut Ostrogoottien valtakunnan Italiaan vuonna 488. Goottien kuningas Theodahad oli vuonna 535 teloituttanut roomalaismielisen kuningatar Amalasuntan. Itä-Rooman keisari Justinianus, joka havitteli Italiaa valtakuntaansa, sai tästä tekosyyn julistaa sota gooteille. Roomalaiset hyökkäsivät sotapäällikkö Belisariuksen johdolla Sisiliaan ja Munduksen johdolla Dalmatiaan vuonna 535. Belisarius valtasi Sisilian vuoden loppuun mennessä ja eteni Italiaan seuraavana vuonna. Neapolis (Napoli) vallattiin vuonna 536 ja Rooma 9. joulukuuta samana vuonna. Gootit syrjäyttivät Theodahadin ja valitsivat uudeksi kuninkaakseen Vitigesin. Hän kokosi armeijan ja piiritti Rooman. Piiritys kesti yli vuoden: maaliskuusta 537 maaliskuuhun 538. Lopulta gootit joutuivat perääntymään kun roomalaiset olivat vallanneet Ariminumin (Rimini) ja uhkasivat Ravennaa. Sotatoimet siirtyivät Pohjois-Italiaan ja Belisarius sai rinnalleen armenialaisen eunukki Narseksen johtaman armeijan. Miesten välinen yhteistyö oli kuitenkin heikkoa ja lopulta Narses kutsuttiin takaisin Konstantinopoliin. Gootit pyysivät rauhaa ja Justinianus olisi antanut heidän pitää valtakuntansa Pohjois-Italiassa mutta Belisarius ei hyväksynyt tätä, vaan vangitsi Vitigesin Ravennassa. Tämän jälkeen Belisarius kutsuttiin takaisin Konstantinopoliin mutta Justinianus oli tyytymätön sotapäällikkönsä toimiin.


title: Goottisota (535–554)

text: Gootit valitsivat uudeksi kuninkaakseen Ildibadin. Hän ja hänen seuraajansa Eraric kuitenkin murhattiin lyhyiden hallituskausien jälkeen. Eraricin seuraajaksi valittiin Totila, joka valtasi pian goottien menettämät alueet takaisin. Belisarius lähetettiin uudestaan Italiaan vuonna 544. Hän ei kuitenkaan pystynyt estämään Totilaa valtaamasta Roomaa vuonna 546. Belisarius sai Rooman haltuunsa seuraavana vuonna mutta kutsuttiin sitten takaisin Konstantinopoliin, jonka jälkeen Totila valtasi Rooman uudelleen vuonna 549. Justinianus nimitti Belisariuksen seuraajaksi serkkunsa Germanuksen mutta tämä kuoli ennen sotaretkeä. Tämän jälkeen Narses nimitettiin roomalaisten sotajoukkojen komentoon Italiassa. Narses kukisti Totilan Taginaen taistelussa vuonna 552. Totila sai surmansa ja uudeksi kuninkaakseen gootit valitsivat Tejan. Narses kuitenkin kukisti gootit uudestaan Mons Lactariuksen taistelussa, jossa Teja kuoli. Narses löi vielä frankit ja alemannit, jotka gootit olivat pyytäneet apuun, Volturnuksen taistelussa vuonna 554, jonka jälkeen Italia oli nyt jälleen roomalaisten hallussa.


title: Goottisota (535–554)

text: Ostrogoottien kuningas Teoderik Suuri kuoli vuonna 526, jonka jälkeen valtaan nousi hänen pojanpoikansa vain 8–10-vuotias Atalarik. Tosiasiassa valtaa piteli Atalarikin äiti Amalasunta. Monet goottiylimykset pitivät kuitenkin häntä liian roomalaismielisenä. Amalasunta oli yrittänyt parantaa Itä-Rooman ja goottien välisiä suhteita mikä herätti tyytymättömyyttä areiolaisen uskon omaksuneissa gooteissa. Tämän lisäksi Amalasunta kasvatti poikaansa perinteiseen roomalaiseen tapaan, mistä gootit eivät lainkaan pitäneet. Atalarik kuoli vuonna 534 ja Amalasuntan asema heikkeni entisestään. Itä-Rooman keisari Justinianus tarjosi Amalasuntalle turvapaikkaa valtakunnassaan vastineeksi Italiasta. Parantaakseen asemaansa Amalasunta otti kanssahallitsijakseen serkkunsa Theodahadin. Tämä oli kuitenkin valtava virhe. Theodahad antoi vuonna 535 vangita ja murhauttaa Amalasuntan. Tämän jälkeen Justinianus julisti sodan gooteille.


title: Goottisota (535–554)

text: Itä-Roomalla oli ollut hyvät suhteet ostrogootteihin mutta Amalasuntan kuoleman jälkeen valtaan nousi Itä-Roomalle vihamielinen ryhmittymä. Itä-Rooman keisari Justinianus I sai kuningattaren kuolemasta oivan tekosyyn julistaa sota gooteille. Menestykset sodassa vandaaleita vastaan rohkaisivat myös Justinianusta hakemaan kunniaa Italian valloituksella.


title: Goottisota (535–554)

text: Justinianus kutsui frankit hyökkäämään gootteja vastaan. Kirjeessään frankeille hän selitti hyökkäyksen syyt, jotka olivat muun muassa että Italia, ja erityisesti Rooma, olivat Rooman valtakunnan ydinaluetta, joten Itä-Rooman joukot ottivat vain itselleen alueet, jotka laillisesti kuuluivat heille. Justinianus lähetti frankeille suuren summan rahaa ja lupasi lisää, jos frankit käynnistäisivät hyökkäyksensä gootteja vastaan.


title: Goottisota (535–554)

text: Itä-Rooman hyökkäys gootteja vastaan alkoi kahdelta suunnalta vuonna 535. "Magister militum per Illyricumin" Munduksen johtamat joukot hyökkäsivät Dalmatiaan samalla kun sotapäällikkö Belisariuksen armeija rantautui Sisiliassa. Belisariuksella oli tällä kertaa vähemmän joukkoja kuin vandaalisodassa, noin 7 500 miestä. Hänen armeijaansa kuului muun muassa 4000 tavallista sotilasta ja foederateja. Prokopioksen tekstistä ei kuitenkaan käy ilmi sisältyivätkö foederatit näihin 4000 mieheen vai olivatko he ylimääräisiä. Ratsuväen komentajina toimivat Valentinus, Magnus ja Innocentius. Jalkaväkeä komensivat puolestaan Herodianus, Paulus, Demetrius ja Ursicinus. Heidän yläpuolellaan ja suoraan Belisariuksen komennossa olivat Constantinus, Bessas ja Peranias. Armeijaan kuului myös 3000 isaurialaista komentajanaan Ennes, sekä 300 mauria, ja 200 hunnia. Belisariuksen mukana oli myös hänen "Bucellariuksensa", ratsumiehiä, jotka kuuluivat komentajansa omaan talouteen. Historioitsija Ian Hughes uskoo Belisariuksella olleen sotaretken alussa yhteensä noin 15 000 miestä.


title: Goottisota (535–554)

text: Belisarius sai tehtäväkseen vallata Sisilian mutta Justinianus ei ollut valmis pitkään sotaan saaren hallinnasta. Siispä Belisariukselle annettiin ohjeeksi rantautua Sisiliassa ilmoittaen, että hän aikoi matkata Karthagoon. Sisiliassa hän sai tehtäväkseen tunnustella saaren väestön mielialoja. Jos saaren asukkaat olivat goottien puolella, Belisariuksen täytyi jatkaa matkaa, mutta jos asukkaat olivat valmiita hyväksymään Itä-Rooman vallan, Belisariuksen tuli yrittää saaren valtausta. Syy tähän oli yksinkertainen: Justinianuksella ei ollut tarpeeksi joukkoja täysimittaista sotaa gootteja vastaan niin lyhyellä varoitusajalla.


title: Goottisota (535–554)

text: On luultavaa, että Belisarius huomasi tällöin, että Sisiliassa oli erittäin vähän goottien joukkoja. Belisariuksen käskettiin yrittää saaren valtausta ja koetella väestön uskollisuutta gootteja kohtaan. Tällä oli riskinsä, mutta jos yritys epäonnistuisi, Belisarius perääntyisi Karthagoon. On myös mahdollista, vaikka Prokopios ei sitä mainitsekaan, että Belisarius antoi ennen maihinnousua ohjeen kohdella Sisilian asukkaita hyvin, jotta hyvät suhteet paikalliseen väestöön säilyisivät.


title: Goottisota (535–554)

text: Belisariuksen joukot noisivat maihin Sisiliassa lähellä Catanian kaupunkia, joka antautui nopeasti. Samoin tekivät kaikki muutkin saaren kaupungit. Ainoastaan Panormus (nykyinen Palermo) teki vastarintaa. Kaupungissa oli goottien varuskunta ja sen muurit näyttävät olleen hyvässä kunnossa. Gootit uskoivat ettei Belisariuksella ollut tarpeeksi joukkoja kaupungin valtaamiseksi rynnäköllä. Belisarius oli myös samaa mieltä. Hän oli kuitenkin huomannut, ettei kaupungit muurit suojanneet sen satamaa. Belisarius määräsi laivaston seilaamaan kaupungin satamaan, jossa oli vain kohtalaisen matala muuri. Satamassa Belisariuksen joukot tajusivat, että laivojen mastot olivat muureja korkeampia. Belisarius käski nostaa mastoihin pieniä veneitä ja asettaa niihin jousiampujia. Sotilaat pystyivät nyt ampumaan jousillaan nuolia puolustajien päälle yläilmoista. Gootit antautuivat nopeasti.


title: Goottisota (535–554)

text: Belisarius pääsi Syrakusaan 31. joulukuuta, joka oli sattumalta juuri se päivä jolloin hänen konsulinvirkansa päättyi. Hän astui sisään kaupunkiin sotilaiden ja kaupungin asukkaiden osoittaessa suosiotaan. Matkatessaan kaupungin halki, hän jakoi kultakolikoita asukkaille ja sotilaille. Belisarius jäi Syrakusaan viettämään talvea. Kuten Pohjois-Afrikassa, Belisariuksen joukkojen ei mainita aiheuttaneen hankaluuksia paikallisten asukkaiden kanssa. Belisarius oli näin vallannut lyhyessä ajassa ja vähin tappioin koko Sisilian Itä-Roomalle.


title: Goottisota (535–554)

text: Samaan aikaan Mundus oli kukistanut gootit Dalmatiassa ja vallannut Salonan lähellä nykyistä Splitin kaupunkia. Sisilian menetys yllätti Theodahadin ja hän yritti neuvotella Justinianuksen kanssa. Hän lähetti paavi Agapetus I:n Konstantinopoliin, missä tämä onnistui juonittelemaan patriarkka Anthimuksen pois virastaan mutta ei saavuttanut mitään merkittävää goottien hyväksi. Justinianus vaati Theodahadia luopumaan vallasta ja luovuttamaan Italian Itä-Roomalle. Vastineeksi hän saisi itselleen huvilan ja maata, joka toisi muhkeat vuositulot. Paineen alla Theodahad hyväksyi tarjouksen. Justinianuksen neuvottelijat lähetettiin Ravennaan sopimaan sopimuksen yksityiskohdista ja Belisariuksen käskettiin olla valmiina marssimaan Italiaan ja ottamaan goottien valtakunta Itä-Rooman haltuun heti kun sopimus oli virallisesti tehty.


title: Goottisota (535–554)

text: Samaan aikaan goottien armeija oli Gripaksen ja Asinariuksen johdolla hyökännyt Dalmatiaan ja tappanut tiedusteluretkellä olleen Munduksen pojan Mauriciuksen. Mundus joutui surun ja vihan valtaan, hyökkäsi gootteja vastaan ja ajoi nämä pakoon. Hän sai kuitenkin surmansa takaa-ajossa. Gootit saivat vahvistuksia ja valtasivat Salonan takaisin. Theodahad sai goottien menestyksestä hetkellisesti itseluottamuksensa takaisin ja torjui neuvottelut Justinianuksen kanssa. Justinianus lähetti erään Constantinianuksen puolustamaan Salonaa. Gripaksen gootit perääntyivät takaisin Ravennaan ja Constantinianus valtasi Dalmatian ja Liburnian. Belisarius sai samalla käskyn hyökätä Italiaan. Pääsiäisenä hän joutui kuitenkin lähtemään lyhyeksi aikaa Pohjois-Afrikkaan kukistamaan siellä syttynyttä kapinaa. Tämän jälkeen Belisarius palasi takaisin Sisiliaan.


title: Goottisota (535–554)

text: Belisarius jätti varuskuntia Syrakusaan ja Panormukseen ja ylitti loppujen joukkojen kanssa Messinansalmen ja eteni Rhegiumiin (nykyinen Reggio di Calabria), missä paikalliset ilmoittivat tukevansa häntä. Theodahad oli lähettänyt tyttärensä aviomiehen Ebrimuthin vartioimaan Messinansalmea. Yllättäen Ebrimuth kuitenkin antautui joukkoineen Belisariukselle. Hänet palkittiin lahjoin ja lähetettiin Konstantinopoliin, jossa hänet korotettiin patriisiksi.


title: Goottisota (535–554)

text: Belisarius eteni armeijoineen syvemmälle Etelä-Italiaan. Ebrimuthin antauduttua alue oli vailla puolustajia. Etelä-Italian kaupungit eivät myöskään olleet tottuneita sotaan, eikä niillä ollut muureja suojanaan, joten ne antautuivat. Belisarius eteni nopeasti Bruttiumin (nykyinen Calabria) ja Lucanian läpi Campaniaan, jossa hän kohtasi Neapoliksen (nykyinen Napoli) kaupungin. Neapolis sijaitsi hyvällä puolustuspaikalla ja sillä oli hyvässä kunnossa olevat muurit. Lisäksi kaupungissa oli goottien varuskunta. Belisarius komensi laivaston etenemään kaupungin satamaan mutta pysymään muureilla olevien heittokoneiden kantaman ulkopuolella. Kaupungin laitamilla oleva linnoitus antautui Belisariuksen joukoille ja hän otti pian vastaan lähetystön kaupungista. Prokopios mainitsee nimeltä kolme lähetystön jäsentä. Eräs Stefanus näyttää kannattaneen antautumista, etenkin kun Belisarius tarjosi hänelle suurta palkkiota, jos tämä pystyisi suostuttelemaan kaupungin asukkaat antautumaan ilman taistelua. Pastor ja Asklepiodotos olivat goottien puolella ja olivat sitä mieltä, että kaupungin piti pysyä uskollisena Theodahadille.


title: Goottisota (535–554)

text: Noudattaen Pastorin ja Asklepiodotoksen neuvoa, kaupunkilaiset toivat Belisariukselle pitkän listan vaatimuksia, jotka hänen täytyi hyväksyä ennen kuin he suostuivat antautumaan. Goottimyönteiset Pastor ja Asklepiodotos todennäköisesti uskoivat, ettei Belisarius koskaan hyväksyisi ehtoja. Belisarius kuitenkin suostui kaikkiin ehtoihin ja asukkaat olivat jo vähällä antautua kun Pastor ja Asklepiodotos muistuttivat heitä mitä tapahtuisi, jos he antautuisivat mutta gootit voittaisivat sodan. Neapoliksen asukkaat lopulta kieltäytyivät antautumasta ja kaupungin piiritys alkoi.


title: Goottisota (535–554)

text: Piirityksen aikana Belisarius menetti monta miestä tuloksettomissa hyökkäyksissä kaupungin muureja vastaan. Belisarius käski rikkoa kaupunkiin johtavat akveduktit ja katkaista näin vedentulon kaupunkiin, mutta asukkaat saivat vettä kaivoista kaupungin sisältä. He onnistuivat myös lähettämään avunpyynnön Theodahadille. Piiritys pitkittyi ja Belisarius suunnitteli jo luopuvansa piirityksestä ja marssivansa Roomaan kun tuli tieto, että eräs isaurialainen sotilas oli löytänyt hylätyn akveduktin tunnelin, jota pitkin pääsi kaupungin sisälle. Belisarius antoi nyt kaupunkilaisille viimeisen mahdollisuuden antautua lähettämällä Stefanuksen heidän puheilleen, mutta asukkaat kieltäytyivät kuuntelemasta.


title: Goottisota (535–554)

text: Belisarius lähetti 400 miestä Ennesin ja Magnuksen johtamina akveduktin läpi kaupunkiin. 200 miestä menetti kuitenkin hermonsa pimeässä ja palasi Magnuksen mukana takaisin komentajansa luo. Belisarius kokosi toiset 200 miestä heidän korvaajikseen ja lopulta myös Magnuksen miehet kokosivat rohkeutensa ja palasivat akveduktiin. Yhteensä 600 miestä matkasi nyt akveduktin läpi kohti kaupunkia. Kääntääkseen puolustajien huomion, Belisarius lähetti Bessaksen akveduktin lähellä olevien vartijoiden eteen taivuttelemaan heitä antautumaan, luvaten suuria palkkioita. 600 miehen joukko pääsi näin huomaamatta kaupunkiin. He valtasivat kaksi tornia kaupungin pohjoispuolen muurilta, joka sijaitsi vastapäätä Belisariusta. Miehet antoivat merkin sytyttämällä soihtunsa ja soittamalla trumpettejaan. Belisarius käynnisti nyt hyökkäyksen kaikilta suunnilta ajaakseen puolustajat ahtaalle ja estääkseen vahvistusten lähettämisen pohjoismuurille. Lopulta kaupungin portit saatiin auki ja Belisariuksen joukot vyöryivät kaupunkiin. Neapolis ryöstettiin ja naiset ja lapset otettiin vangiksi. Lopulta Belisarius onnistui palauttamaan järjestyksen. Hän määräsi, että naiset ja lapset tuli palauttaa perheidensä luo, jotta hyvät suhteet kaupunkilaisiin säilyisi. Sotilaiden annettiin kuitenkin pitää ryöstösaaliinsa rangaistukseksi siitä, että kaupunki ei suostunut antautumaan. Pastor kuoli luonnollisista syistä piirityksen aiheuttaman stressin takia mutta kaupungin asukkaat tappoivat Asklepiodotoksen huonojen neuvojen takia, jotka aiheuttivat kaupungin valtaamisen ja ryöstämisen. Neapolis antautui näin 20 päivän piirityksen jälkeen.


title: Goottisota (535–554)

text: Theodahad ei tehnyt mitään Neapoliksen hyväksi mikä sai gootit kääntymään häntä vastaan. Hänet syrjäytettiin ja gootit valitsivat uudeksi kuninkaakseen Vitigesin. Theodahad pakeni Ravennaan missä hän sai surmansa. Vitiges marssi Roomaan suuren armeijan kanssa ja antoi vangita Theodahadin pojan Theodegiscluksen. Vitigesillä oli nyt suuri ongelma edessään: Belisariuksen joukot etenivät Neapoliksesta pohjoiseen kohti Roomaa ja samaan aikaan Constantinianus oli vahvoissa asemissa Illyricumissa ja saattoi koska tahansa marssia Pohjois-Italiaan. Lisäksi frankit uhkasivat gootteja Italian luoteispuolella.


title: Goottisota (535–554)

text: Vitiges päätti pelata aikaa. Hän jätti 4 000 miestä Roomaan, vangitsi monia senaattoreita ja laittoi paavi Silveriuksen, Rooman senaatin, ja kaupungin asukkaat antamaan uskollisuudenvalan itselleen. Sitten hän lähti Ravennaan, mistä hän pystyi helposti puolustamaan koko valtakuntaansa. Ravenna sijaitsi strategisesti tärkeällä paikalla ja sieltä käsin Vitiges pystyi siirtymään joko frankkeja, Constantinianusta tai Belisariusta vastaan. Ravennassa Vitiges otti vaimokseen Amalasuntan tyttären Matasuntan yhdistääkseen itsensä Theoderik Suuren hallitsijasukuun ja näin laillistaakseen valtansa. Vitiges antoi myös käskyn koota yhteen kaikki goottien joukot, lukuun ottamatta kaupunkien varuskuntia, ja aseisti heidät sekä antoi heille hevoset.


title: Goottisota (535–554)

text: Vitiges lähetti myös lähettiläitä frankkien puheille ja vastineeksi rauhasta tarjosi heille goottien vielä hallitsemia maa-alueita Etelä-Ranskasta. Frankit hyväksyivät tarjouksen ja lupasivat pysyä nimellisesti neutraaleina konfliktissa. Tämän lisäksi he lähettivät vielä ulkomaalaisia apujoukkojaan goottien palvelukseen. Koska frankit olivat jo aiemmin sopineet liitosta Itä-Rooman kanssa, he kieltäytyivät lähettämästä frankkisotureita sotaan siltä varalta, että heidät vangittaisiin ja tunnistettaisiin, mikä olisi merkinnyt mahdollisia poliittisia vaikeuksia Itä-Rooman kanssa. Frankkien kanssa tehdyn sopimuksen mukaisesti goottien joukot komentajansa Marcianuksen johdolla vetäytyivät Etelä-Ranskasta sijaitsevista tukikohdistaan Italiaan.


title: Goottisota (535–554)

text: Samaan aikaan kun Vitiges neuvotteli frankkien kanssa, Apulian kaupungit, joilla ei ollut muureja, varuskuntia, tai muutakaan mahdollisuutta puolustautua, antautuivat Belisariukselle. Neapolikseen jätettiin 300 miehen varuskunta ja toinen Cumaeen, sillä nämä olivat Campanian ainoat linnoitetut kaupungit. Kun Belisarius uskoi, että hänen selustansa oli turvattu, hän lähti etenemään kohti Roomaa. Samaan aikaan Roomassa tilanne kääntyi Belisariuksen eduksi. Paavi Silverius ja Rooman asukkaat pelästyivät Neapoliksen ryöstöä ja päättivät, että heidän täytyi antautua Belisariukselle ilman taistelua. Kvestori Fidelius Milanolainen lähetettiin Belisariuksen luo ilmoittamaan kaupungin päätöksestä. Gootit saivat tietää asukkaiden päätöksestä vasta kun Belisariuksen joukot lähestyivät kaupunkia. 9. joulukuuta 536 Belisariuksen joukot astuivat sisään kaupunkiin Porta Asinarian -portin kautta lähellä Lateraanikirkkoa, samaan aikaan kun gootit poistuivat Porta Flaminian kautta. Goottivaruskunnan komentaja Leuderis jäi kuitenkin Roomaan. Prokopios olettaa päätöksen syyksi häpeän, mutta on myös mahdollista, että Leuderis pelkäsi mahdollista rangaistusta, jonka Vitiges ehkä antaisi hänelle. Leuderis lähetettiin kaupungin avainten kanssa Justinianuksen luo Konstantinopoliin.


title: Goottisota (535–554)

text: Belisarius perusti tukikohtansa Roomaan ja sai lisätodisteen siitä, etteivät gootit enää olleet yhdistyneitä Itä-Rooman joukkojen torjumiseksi. Läheisten goottijoukkojen komentaja Länsi-Samniumissa, nimeltään Pitzas, antautui kaikkien joukkojensa kanssa. Belisarius antoi hänelle omia joukkojaan ja lähetti hänet valtaamaan entiset alueensa takaisin Itä-Rooman keisarin nimissä.


title: Goottisota (535–554)

text: Käyttäen Roomaa tukikohtanaan, Belisarius lähetti joukkojaan kaupunkia ympäröiville alueille ottamaan lisää alueita Italiasta hallintaansa. Constantinukselle annettiin komentoon suuri osasto "bucellariuksia", keihäsmiehiä, hunneja sekä muita joukkoja, ja hänet lähetettiin valtaamaan Toscanaa. Constantinus valtasi nopeasti Spoletiumin (nykyinen Spoleto) ja Perusian (nykyinen Perugia), jättäen varuskunnan edelliseen samalla kun piti jälkimmäistä hallussaan loppujen joukkojensa kanssa. Bessas lähetettiin pienemmän joukon kanssa valtaamaan Narniaa, joka antautui ilman taistelua. Belisarius oli näin saanut hallintaansa Via Flaminian tien, joka kulki Roomasta koilliseen.


title: Goottisota (535–554)

text: Belisarius itse pysyi Roomassa ja jäi odottamaan tilanteen kehittymistä. Hän ennakoi goottien vastauksen ja odotti heidän yrittävän vallata Rooman takaisin. Belisarius antoi käskyn kaivaa kaivannon Rooman kaupunginmuurien eteen ja korjata rapistuneet muurinosat. Hän käski myös kerätä ruokaa kaupungin sisälle piiritystä varten, vaikka Rooman asukkaat yrittivät kertoa hänelle, että kaupungin puolustaminen olisi turhaa.


title: Goottisota (535–554)

text: Roomalaisten asettuessa aloilleen valloittamiinsa kaupunkeihin, Vitiges odotti yhä Marcianuksen joukkojen saapumista Etelä-Ranskasta. Kun hän sai tietää Toscanan joutuneen Belisariuksen joukkojen haltuun, mutta Belisariuksen itse pysyneen Roomassa, hän tajusi, että hänellä oli mahdollisuus iskeä nyt kun roomalaisten armeija oli jakaantunut. Hän lähetti Unilaksen ja Pissaksen komentaman armeijan Perusiaan. Goottien armeija oli Constantinuksen joukkoja suurempi, mutta Constantinus onnistui lyömään heidät taistelussa. Unilas ja Pissas vangittiin ja heidät lähetettiin Roomaan Belisariuksen eteen. Kuultuaan tappiosta, Vitiges päätti ottaa asiat omiin käsiinsä. Hän lähetti alaisensa Asinariuksen ja Uligisaluksen frankkien kanssa tehdyn sopimuksen mukaisesti keräämään joukkoja sveebien keskuudesta ja tämän jälkeen hyökkäämään Dalmatiaan ja piirittämään Salonan. Vitiges käski koota myös laivaston auttamaan kaupungin piirityksessä. Hän itse otti suurimman osan joukoista komentoonsa ja marssi piirittämään Roomaa.


title: Goottisota (535–554)

text: Belisarius valmistautui piiritykseen mutta hänellä oli Prokopioksen mukaan vain 5000 miestä. Prokopioksen mukaan goottien armeija oli 150 000 miehen suuruinen mutta tämä on selvästi liioiteltu luku. Prokopioksen mukaan gootit olivat pääosin rengashaarniskoilla varustettuja ratsumiehiä. Belisarius kutsui Constantinuksen ja Bessaksen takaisin Roomaan ja jätti alueen kaupunkeihin vain minimimiehityksen.


title: Goottisota (535–554)

text: Belisarius oli itse vähällä jäädä goottien vangiksi ennen piiritystä. Hän oli perustanut Anienejoen ylittävälle Ponte Salarion sillalle etuvartioaseman hidastamaan goottien etenemistä. Vartio oli kuitenkin paennut yön aikana. Belisarius, joka ei tiennyt tästä mitään, eteni seuraavana päivänä 1000 ratsumiehen kanssa sillalle aikeenaan perustaa leiri sinne, mutta kohtasikin yllättäen gootit. Loikkarit tunnistivat Belisariuksen ja kehottivat gootteja hyökkäämään hänen kimppuunsa. Hän kuitenkin selvisi henkivartijoidensa avulla mutta kärsi raskaita tappioita. Belisarius perääntyi joukkoineen Porta Salarian portille mutta roomalaiset vartijat eivät tunnistaneet häntä ja kieltäytyivät päästämästä heitä sisään. He olivat saaneet kuulla, että Belisarius oli kuollut. Belisarius kääntyi takaisin ja onnistui joukkoineen ajaamaan takaa-ajajansa pakoon, minkä jälkeen vartijat viimein suostuivat päästämään heidät sisään. Yöllä Belisarius sijoitti joukkonsa ja aseistetut kaupunkilaiset vahtiin muureille ja määräsi jokaiselle portille komentajan.


title: Goottisota (535–554)

text: Seuraavana päivänä piiritys alkoi. Sen ajankohta on kuitenkin epävarma mutta luultavasti se alkoi maaliskuun 537 alussa. Gootit pystyttivät seitsemän leiriä Rooman ympärille. Yksi Tiberin länsipuolelle ja loput itäpuolelle. Rooma oli kuitenkin liian suuri eikä saarto ollut täydellinen. Gootit kuitenkin rikkoivat akveduktit ja katkaisivat vedentulon kaupunkiin, jolloin myös myllyt lakkasivat toimimasta. Belisarius kuitenkin improvisoi korvaajan myllyille. Hän ankkuroi kaksi myllyin varustettua laivaa keskelle Tiberiä ja asetti vesipyörän niiden väliin. Vesi pyöritti pyörää, mikä sai myllyt toimimaan. Rooman asukkaat seurasivat pian esimerkkiä ja saivat näin kaikki tarvitsemansa jauhot. Belisarius otti komentoonsa Porta Salarian ja Porta Pincianan portit. Porta Praenestinan puolustus annettiin Bessaksen komentoon ja Porta Flaminia teljettiin ja sen puolustuksen komentajaksi tuli Constantinus. Muiden porttien puolustus jäi jalkaväen komentajien vastuulle. Pian piirityksen alettua paavi Silveriusta epäiltiin juonittelusta goottien kanssa. Belisarius syrjäytti hänet ja karkotti hänet Kreikkaan. Silveriuksen seuraajaksi tuli Vigilius.


title: Goottisota (535–554)

text: Piiritys jatkui ja Rooman asukkaat tulivat tyytymättömiksi. Vitiges sai tietää tästä ja lähetti neuvottelijoita Belisariuksen puheille tarjoamaan vapaata pääsyä pois kaupungista, jos tämä suostuisi evakuoimaan kaupungin. Belisarius kuitenkin kieltäytyi. Tämän jälkeen Vitiges käynnisti hyökkäyksen muureja vastaan piirityksen 18. päivänä, ehkä maaliskuussa. Vitiges oli hyökkäystä varten käskenyt rakentaa piiritystorneja. Ensimmäinen hyökkäys kohdistui Vitigesin johtamana Porta Salariaan. Prokopioksen mukaan Belisarius käski odottaa kunnes gootit olivat lähietäisyydellä, jonka jälkeen Belisarius itse ampui muutaman goottisotilaan nuolillaan. Tämän jälkeen Belisarius käski jousimiehiään ottaamaan kohteeksi piirityskoneita kiskovat härät. Piiritystornien eteneminen pysähtyi ja Vitiges siirsi hyökkäyksensä Porta Praenestinaa vastaan. Hän jätti kuitenkin jousimiehiä ampumaan Belisariuksen sotilaita ja pitämään nämä paikoillaan Porta Salariassa. Gootit uhkasivat murtautua kaupunkiin Porta Praenestinan ja Vivariumin luona. Belisarius lähetti paikalle vahvistuksia ja johti joukkonsa uloshyökkäykseen polttaen goottien piiritystornit. Gootit saivat melkein asetettua tikkaansa muureja vasten mutta lopulta heidän hyökkäyksensä epäonnistui ja he joutuivat perääntymään raskaita tappioita kärsineinä. Yksi goottien hyökkäyksistä kohdistui Hadrianuksen mausoleumiin. Kun roomalaisilta loppuivat heittoaseet, he työnsivät rakennusta koristaneet patsaat goottien niskaan.


title: Goottisota (535–554)

text: Seuraavana päivänä Belisarius käski ruokavaroja säästääkseen naiset, lapset, ja kaikki taisteluun kykenemättömät orjat poistumaan kaupungista. Taisteluun kykenevät roomalaiset värvättiin vartioimaan muureja ja heille maksettiin palkkaa, jonka avulla he pystyivät maksamaan ruokansa. Belisarius antoi karkottaa muutamia epäluotettavia senaattoreita pois kaupungista ja antoi heidän palata takaisin vasta piirityksen loputtua. Petoksen estämiseksi porttien avaimet vaihdettiin jatkuvasti ja vartiomiehiä siirrettiin asemalta toiselle. Vitiges antoi teloittaa roomalaiset senaattorit Ravennassa ja valloitti Portuksen sataman Rooman lähellä. Portukseen sijoitettiin vahva varuskunta mikä esti Rooman huoltamisen tätä kautta. Itä-Rooman huoltolaivat joutuivat menemään Antiumiin, monen päivämatkan päähän kaupungista.


title: Goottisota (535–554)

text: Kolme viikkoa myöhemmin 1600 miehen vahvuinen, pääosin bulgaareista ja slaaveista koostunut, apujoukko saapui Roomaan piiritettyjen avuksi. Belisarius päätti nyt taistella kaupungin ulkopuolella. Prokopioksen mukaan hänen sotilaansa pakottivat komentajansa tähän mutta luultavasti Belisarius oli itsekin halukas taistelemaan. Belisarius määräsi taisteluun ratsu- ja jalkaväen, joista monet olivat nostomiehiä ilman haarniskaa, ja asetti niiden komentajaksi kaksi miestä "bucellariuksistaan". Taistelu oli kovaa mutta lopulta roomalaiset ajettiin takaisin kaupungin muurien taakse. Belisarius ei enää yrittänyt samaa uudestaan vaan turvautui ratsuväen uloshyökkäyksiin. Jalkaväkeä käytettiin vastedes vain yhdessä ratsuväen kanssa.


title: Goottisota (535–554)

text: Kevätpäiväntasauksen 537 aikoihin Konstantinopolista saapui rahaa sotilaiden palkkojen maksamiseen, mutta samaan aikaan nälkä ja sairaudet alkoivat vaatia veroaan. Gootit kiristivät saartoa ja linnoittivat muutaman kilometrin Rooman eteläpuolella sijainneen paikan, jossa kaksi akveduktia kulki ristikkäin. He asettivat sinne 7000 miestä estämään kaupungin huoltokuljetukset Campaniasta. Roomalaiset olivat aiemmin selvinneet vihanneksilla, jotka kasvoivat kaupungin sisäpuolella ja viljalla, jota saatiin öisillä ryöstöretkillä ja myytiin. Kaupungissa oli jopa musta pörssi makkaroille, joita tehtiin kuolleista muuleista. Mutta pian kaupunkia ympäröivillä pelloilla ei ollut enää mitään jäljellä ja kaikki loppu vilja piti myös jakaa hevosten kanssa. Roomalaiset vaativat Belisariusta käynnistämään uuden suurhyökkäyksen mutta hän kieltäytyi ja julisti, että Konstantinopolista saapuisi lähipäivinä suuri armeija ja laivasto murtamaan piirityksen. Tämä oli kuitenkin vain huhu mutta Belisarius oli epätoivoinen ja lähetti kirjurinsa Prokopioksen Neapolikseen selvittämään tulisiko Konstantinopolista apua ja kokoamaan kaikki saatavilla olevat joukot ja viljat Neapolikseen ja kuljettamaan ne Ostian satamaan. Belisarius lähetti myös osastoja kukistamaan goottien ruoanetsintäosastoja ja valtaamaan tukialueita Latiumista, jolloin nämä voisivat toimia tukikohtana roomalaisten uloshyökkäyksille. Belisariuksen vaimo Antonina lähetettiin 1000 ratsumiehen kanssa Terracinaan, mistä käsin ratsumiehet pystyivät hyökkäämään goottien huoltokuljetuksia vastaan. Seurauksena oli, että myös gootit alkoivat kärsiä nälästä ja sairauksista.


title: Goottisota (535–554)

text: Antonina jatkoi Neapolikseen, mihin Prokopios oli koonnut 500 miestä ja viljalla varustettuja laivoja valmiina kuljetettavaksi Roomaan. Lisäjoukot Konstantinopolista saapuivat kuitenkin vasta marraskuussa 537. Niihin kuului 3000 isaurialaista, 800 traakialaista ratsumiestä, joita johti Vitalianuksen sukulainen Johannes, ja 1000 tavallista ratsumiestä. Napolista isaurialaiset ja viljalaivat matkasivat laivoilla Ostiaan. Loput joukot marssivat tarvikekuljetuksien kanssa maitse Roomaan. Välttääkseen goottien hyökkäykset heitä vastaan, Belisarius käynnisti harhatushyökkäyksen kaupungin pohjoispuolella kiinnittääkseen goottien huomion sinne, samaan aikaan kun vahvistukset saapuivat etelästä. Gootit yrittivät nyt neuvotella rauhasta, he tarjosivat Sisiliaa, Campaniaa ja Napolia Itä-Roomalle sekä vuotuista veroa mutta Belisarius ei neuvotellut. Hän suostui kuitenkin aselepoon, jotta Vitigesin neuvottelijat voisivat matkata keisari Justinianuksen puheille.


title: Goottisota (535–554)

text: Samaan aikaan isaurialaiset ja viljakuljetukset saapuivat Ostiaan, eivätkä gootit puuttuneet tähän. Osapuolet sopivat kolmen kuukauden aselevosta. Panttivankeja vaihdettiin ja turvallisuus Vitigesin neuvottelijoille Konstantinopoliin taattiin. Roomalaisilla oli nyt paljon ruokaa ja tarvikkeita mutta gooteilla oli yhä pulaa kaikesta. Vitiges veti joukkonsa Portuksesta, Civitavecchiasta, ja Albanumista, jotka Belisariuksen joukot miehittivät. Johannes, jonka kanssa Belisariuksen oli vaikea työskennellä, lähetettiin 2000 miehen kanssa Picenumiin ja hän sai käskykseen ryöstellä goottien alueita siellä ja orjuuttaa goottien perheet, jos aselepoa rikottaisiin. Tavalliset asukkaat piti kuitenkin jättää rauhaan.


title: Goottisota (535–554)

text: Gootit pian rikkoivat aselevon. He yrittivät päästä Rooman sisäpuolelle kaupungin pohjoispuolella olevan hylätyn Aqua Virgon akveduktin kautta. Eräs vartija kuitenkin huomasi tämän ja ilmoitti Belisariukselle. Roomalaiset tutkivat akveduktin ja löysivät lamppuja ja soihtuja, joita gootit olivat käyttäneet. Pian tämän jälkeen gootit hyökkäsivät Porta Pincianan porttia vastaan mutta hyökkäys torjuttiin. Lopulta gootit yrittivät lahjoa pari roomalaista sotilasta huumaamaan kaupungin luoteispuolella Tiberin rannalla olevan matalan muurin vartijat mutta tämä epäonnistui. Belisarius koki aselevon rikotuksi ja antoi Johannekselle hyökkäyskäskyn. Johannes tappoi goottien komentajan ja Vitigesin enon tai sedän Ulitheuksen. Hän ohitti Osimon ja Urbinon, koska nämä oli liian vahvasti linnoitettuja mutta Ariminumin (nykyinen Rimini) asukkaat avasivat porttinsa Johannekselle. Kaupungissa Vitigesin vaimo Matasuinta, joka ei pitänyt miehestään, otti yhteyttä Johannekseen tarjoten avioliittoa ja kaupungin porttien avaamista hänelle. Ariminum oli vain päivän matkan päässä Ravennasta, mikä sai Vitigesin perääntymään Roomasta, polttaen leirinsä ennen lähtöä. Gootit perääntyivät Milviuksen sillan kautta ja Belisariuksen joukot aiheuttivat raskaita tappioita heille. Piiritys oli kestänyt vuoden ja yhdeksän päivää. Se loppui maaliskuun puolivälissä 538.


title: Castle Hillin kapina

text: Castle Hillin kapina oli irlantilaisten nationalistien kapina Castle Hillsissä Australiassa lähellä Sydneytä vuonna 1804. Kapina kukistettiin brittienarmeijan voimin. Kapinan jälkeen irlantilaiset tulivat tunnetuksi Australiassa ongelmien aiheuttajina.


title: Castle Hillin kapina

text: Paikalliset irlantilaiset olivat suuttuneet paikallisen pastori Samuel Marsdenin toimista, joka oli tunnettu hänen vihastaan katolilaisuutta ja irlantilaisia nationalisteja vastaan. Hän toimi Uuden Etelä-Walesin politiikassa ja oli alueen rikkain mies. Vuonna 1800 hän tuomitsi kaksi irlantilaista piiskarangaistukseen, vaikka näyttöä heitä vastaan ei oikeudessa juuri ollut. Rangaistuksen väkivaltaisuus herätti irlantilaisten vihan arsdenia vastaan.


title: Castle Hillin kapina

text: Tilanne kärjistyi ja vuonna 1804 300 irlantilaista kokoontui Castle Hillille tarkoituksenaan synnyttää kapina koko siirtokunnassa. Kapinaa johtivat Irlannin vuoden 1798 kapinan veteraanit. Sotilaat hälytettiin paikalle kun tieto kapinasta saatiin. Kapinoitsijoilla oli vain muutamia pyssyjä ja enimmäkseen he olivat aseistautuneet talikoilla, kivillä ja sauvoilla. Sotilaat avasivat tulen kapinoitsijoita vastaan ja kuusi heistä kuoli heti. Muut pakenivat ja osa osa tapettiin pakomatkalla. Kuusi kapinan johtajaa hirtettiin ja muut saivat lievempiä rangaistuksia.


title: Idänorfeuskerttu

text: Idänorfeuskerttu ("Curruca crassirostris") on kerttujen heimoon kuuluva varpuslintu. Sen esiintymisalue ulottuu Kaakkois-Euroopan Sloveniasta itään Turkkiin, Levanttiin, Iranin luoteisosaan ja Länsi-Azerbaidžaniin. Laji luokitellaan edelleen yleisesti orfeuskertun alalajiksi, vaikka orfeuskerttu on jaettu kahdeksi lajiksi: idänorfeuskerttuun ja lännenorfeuskerttuun. Philipp Jakob Cretzschmar kuvaili lajin holotyypin vuonna 1830.


title: Idänorfeuskerttu

text: Laji on hyväksytty lajiksi Euroopan rariteettikomiteoiden yhteistyöelimen AERC:n taksonomisen komitean TAC:n suosituksen perusteella.


title: Uecker-Randow

text: Uecker-Randow on entinen piirikunta, joka sijaitsi Mecklenburg-Etu-Pommerin osavaltiossa Koillis-Saksassa. Uecker-Randow sijaitsi Oderinhaffin rannalla ja rajautui idässä Puolan rajaan, etelässä Uckermarkin piirikuntaan Brandenburgin osavaltiossa, lännessä Mecklenburg-Strelitzin piirikuntaan ja koillisessa Ostvorpommernin piirikuntaan. Piirikunnan pääkaupunki oli Pasewalk. Se sai nimensä alueen läpi virtaavien jokien Ueckerin sekä Randowin mukaan.


title: Uecker-Randow

text: Piirikunta lakkautettiin vuonna 2011, ja sen alue kuuluu nykyiseen Vorpommern-Greifswaldin piirikuntaan.


title: Lännenorfeuskerttu

text: Lännenorfeuskerttu ("Curruca hortensis") on kerttujen heimoon kuuluva varpuslintu. Sen esiintymisalue ulottuu Lounais- ja Etelä-Euroopasta Luoteis-Afrikkaan. Orfeuskerttu on jaettu kahdeksi lajiksi, lännenorfeuskerttuun ja idänorfeuskerttuun. Johann Friedrich Gmelin kuvaili lajin holotyypin Ranskasta vuonna 1789.


title: Michael Shernoff

text: Michael Shernoff (31. maaliskuuta 1951 – 17. kesäkuuta 2008) oli avoimesti homoseksuaalinen psykoterapeutti, jonka erikoisalaa oli seksuaalivähemmistöihin kuuluvien mielenterveys. Hän kirjoitti merkittäviä julkaisuja HIV:n ja AIDS:in ennaltaehkäisystä ja homoseksuaalien mielenterveydestä.


title: Michael Shernoff

text: Shernoff syntyi Queensissä, New Yorkissa, ja kävi New Yorkissa koulunsa. Hän valmistui Binghamtonin yliopiston Harpur Collegesta ja sai vuonna 1977 maisterin arvon sosiaalityöstä State University of New Yorkissa, Stony Brookissa. Shernoff tarjosi mielenterveyspalveluja avohoitopotilaille Manhattanilla ja opetti vuosina 1991–2001 Hunter Collegessa. Vuodesta 2002 vetäytymiseensä (2006) saakka hän kuului Columbian yliopiston Sosiaalityökoulun henkilökuntaan. Vuosina 1997–2004 hän oli mielenterveysasiantuntijana netin HIV-/AIDS-aiheisella TheBody.com-sivustolla.


title: Michael Shernoff

text: Shernoff myös työskenteli vapaaehtoisena Gay Men's Health Crisis -järjestölle. Hänet itsensä todettiin HIV-positiiviseksi vuonna 1982, mutta hänelle ei kehittynyt AIDS:in oireita, ja hänen kuolemansa Manhattanilla vuonna 2008 johtui haimasyövästä.Shernoff julkaisi myös monia artikkeleita ja oli mukana laatimassa pamflettia "When a Friend Has AIDS", joka käännettiin useille kielille.


title: Nattie Neidhart

text: Natalie "Nattie" Katherine Neidhart (s. 27. toukokuuta 1982) on kanadalainen showpainija. Hänet tunnetaan parhaiten paininimellään Natalya. Hän työskentelee tällä hetkellä World Wrestling Entertainmentin SmackDown brändissä.


title: Tamoksifeeni

text: Tamoksifeeni (CHNO) on trifenyylietyleeneihin kuuluva lääkeaine, jota käytetään rintasyövän hoidossa. Mekanismiltaan yhdiste kuuluu antiestrogeeneihin.


title: Tamoksifeeni

text: Tamoksifeenisynteesin lähtöaineena on α-etyylidesoksibentsoiinijohdannainen, joka reagoi 4-metoksifenyylimagnesiumbromidin kanssa, jolloin muodostuu karbinoliyhdiste. Hapon avulla yhdisteestä eliminoidaan hydroksyyliryhmä, jolloin muodostuu alkeeni, joka on rakenteeltaan stilbeenin johdannainen. Tästä tuotteesta poistetaan metyyliryhmä kinidiinihydrokloridin avulla ja muodostunut tuote alkyloidaan dimetyyliaminoetyylikloridilla natriumetoksidin toimiessa emäksenä, jolloin muodostuu tamoksifeenin Z- ja E-isomeerit. Näistä lääkeaineena käytetään Z-isomeeriä, joka erotetaan kiteyttämällä.


title: Tamoksifeeni

text: Tamoksifeeni myydään useimmiten sitraattisuolana. Vuonna 1995 tamoksifeenisitraatin maailmanlaajuinen tuotanto oli noin 10 100 kg. Vuonna 2002 yhdiste oli yleisin rintasyövän hoitamiseen käytetty lääke ja sen myynnin arvon arvioidaan olleen noin 420 miljoonaa Yhdysvaltain dollaria.


title: Tamoksifeeni

text: Maksan sytokromi P450 -ryhmään kuuluvat entsyymit CYP2D6 ja CYP3A4 muuntavat tamoksifeenin aktiivisiksi yhdisteiksi. Nämä yhdisteet sitoutuvat estrogeenireseptoreihin ja muodostavat kompleksin, joka estää DNA-synteesiä. Tällöin syöpäsolut pysyvät solusyklin G- ja G-vaiheessa.


title: Tamoksifeeni

text: Eräissä kudoksissa, kuten luussa, kohdussa ja verisuonistossa, tamoksifeenin on kuitenkin todettu toimivan estrogeenireseptorien agonistina antagonistina toimimisen sijaan. Tämä on on tyypillistä lääkeaineille, joita kutsutaan selektiivisiksi estrogeenireseptorien modulaattoreiksi (SERM)


title: Tamoksifeeni

text: Tyypillisimmät sivuvaikutukset tamoksifeenin käytöllä ovat lisääntyneet kuumat ja kylmät aallot sekä emättimen kuivuus. Harvinaisempiin haittavaikutuksiin lukeutuu kasvanut riski saada veritulppa. Tamoksifeenin on todettu ehkäisevän osteoporoosia ja alentavan kolesterolitasoa.


title: Tamoksifeeni

text: Vaikka tamoksifeenihoito on usein varsin tehokas, voivat kasvaimet kehittää resistanssin lääkeaineelle 2–5 vuoden jatkuvan käytön aikana. Resistanssin arvellaan johtuvan kasvaimien kyvystä kehittyä tunnistamaan tamoksifeeni antagonistiksi agonistin sijaan. Toinen ehdotettu mekanismi on geneettinen mutaatio, joka johtaa DNA-synteesissä tarvittavan proteiinin kehittymiseen estrogeenireseptorista riippumattomaksi.


title: Tamoksifeeni

text: Tamoksifeenin on eläinkokeissa todettu muodostavan liittymistuotteita DNA-molekyylin kanssa. Tutkimuksien mukaan tamoksifeenin käytöllä ja riskillä sairastua kohdun syöpään on selvä yhteys.


title: Gary Tobian

text: Gary Milburn Tobian (s. 14. elokuuta 1935 Detroit, Michigan) on entinen yhdysvaltalainen uimahyppääjä. Hän sai yhden kultamitalin ja kaksi hopeaa kesäolympialaisissa vuosina 1956 ja 1960. Hän voitti uimahypyissä kahdeksan kansallista AAU-titteliä, ja hänet otettiin International Swimming Hall of Fameen vuonna 1978.


title: Bob Clotworthy

text: Robert Lynn ”Bob” Clotworthy (8. toukokuuta 1931 Newark, New Jersey – 1. kesäkuuta 2018 Salt Lake City, Utah) oli yhdysvaltalainen uimahyppääjä. Hän voitti miesten ponnahduslaudassa olympiakultaa Melbournessa 1956 ja olympiapronssia Helsingissä 1952.


title: Bob Clotworthy

text: Clotworthy valmistui Ohion osavaltionyliopistosta ja kilpaili sitten New York AC:ssa. Hän voitti NCAA:n ponnahduslaudan mestaruuden vuonna 1952 ja saavutti viisi AAU-titteliä. Myöhemmin hän loi uran valmentajana. Hän meni vuonna 1955 naimisiin Pan-Amerikan kisoissa tapaamansa Cynthia Gillin kanssa (Gill sai kisoissa pronssimitalin selkäuinnista).


title: Bob Clotworthy

text: Clotworthy kuoli kotonaan Salt Lake Cityssä 87-vuotiaana 1. kesäkuuta 2018.


title: Mike Edwards

text: Mike Edwards on STV Newsin Skotlannissa toimiva uutiskirjeenvaihtaja.


title: Mike Edwards

text: Edwards on syntynyt ja kasvanut Invernessissä. Hän aloitti uransa 1986 toimitusharjoittelijana Inverness Courierissa, johon hän jälleen kirjoittaa kolumneja. Myöhemmin hän siirtyi radioon ja työskenteli Radio Forthin, Radio Tayn ja Moray Firth Radion palveluksessa, mutta palasi sitten Invernessiin lehtijournalismin pariin Press and Journalin urheilukirjeenvaihtajaksi. Edwards oli yksi niistä 120 toimittajasta, jotka saivat potkut, koska olivat National Union of Journalistsin jäseniä. Hän oli vuoden lakkovahtina.


title: Mike Edwards

text: Pian erottamisensa jälkeen Edwards muutti Sveitsiin ja työskenteli Bernissä Sveitsin valtion radio- ja televisioyhtiön SRG SSR idée suissen kansainvälisessä palvelussa, kunnes meni 1993 Skotlannin television palvelukseen tekemään ajankohtaisohjelmaa "Scotland Today".


title: Mike Edwards

text: Hänet määrättiin vuonna 2002 palvelukseen Afganistaniin ja 2003 Irakiin. Kabulissa ollessaan hän kirjoitti ensimmäisen romaaninsa "Friendly Fire", joka ilmestyi 2006. Hän työskentelee STV Newsin uutiskoosteiden lukijana aina tarvittaessa. Hän esiintyi cameoroolissa STV:n rikossarjan "Taggart" sadannessa jaksossa, joka esitettiin jouluaattona 2009.


title: Vincenzo Polito

text: Vincenzo "Enzo" Polito (s. 29. lokakuuta 1926) on italialainen entinen vesipalloilija. Hän osallistui Helsingissä vuoden 1952 kesäolympialaisiin, joissa hän kuului pronssia saaneeseen joukkueeseen.


title: NBA:n varaustilaisuus 2011

text: NBA:n vuoden 2011 järjestettiin 23. kesäkuuta 2011 Prudential Centerissä, Newarkissa. Tilaisuudessa NBA-seurat varasivat yliopisto- ja ulkomaalaispelaajia. Vuoden 2011 varaustilaisuuden pitäminen oli pitkään epävarmaa mahdollisen työsulun takia.


title: Freedoom

text: Freedoom on avoimen lähdekoodin versio Doom-ensimmäisen persoonan ammuntapelistä. Doomin pelimoottori eli Doom-pelimoottori lisensoitiin GNU General Public License -lisenssillä, joka teki avoimen lähdekoodin version tekemisen mahdolliseksi.


title: Tom Kalin

text: Tom Kalin (s. 1962) on elokuvaohjaaja, -käsikirjoittaja ja -tuottaja. Hän myös toimii kokeellisen elokuvan professorina Saas-Feen European Graduate Schoolissa ja on opettanut Columbian yliopiston School of the Artsissa.


title: Tom Kalin

text: Kalinin ensimmäinen täyspitkä elokuva oli "Swoon" (1992), jota pidetään kiinteästi New Queer Cinema -liikkeeseen kuuluvana. Kalin on täyspitkien elokuviensa lisäksi tehnyt useita lyhytelokuvia, joista monet on koottu kokoelmiin "Behold Goliath or The Boys With the Filthy Laugh", "Third Known Nest" ja "Tom Kalin Videoworks: Volume 2". Kalinin tuotannossa käsitellään toistuvasti homoseksuaalisuuden ja AIDS:in teemoja; ohjaaja itse on kuulunut jäsenenä kahteen suoran AIDS-toiminnan ryhmään, ACT UPiin ja Gran Furyyn. Hän on saanut työstään useita palkintoja ja ehdokkuuksia muiden muassa Berliinin kansainvälisillä elokuvajuhlilla ja Sundance-elokuvafestivaalilla. Gotham Awards -tilaisuudessa hän on saanut Open Palm Awardin "Swoonista"; hän on myös ollut ehdolla kahden Independent Spirit Awardin saajaksi.


title: Tom Kalin

text: Kalinin viimeisin projekti on "Savage Grace" (2007). Elokuva käsittelee Barbara Daly Baekelandin murhatapausta (1972); Baekelandia esittää Julianne Moore. Tuottajana Kalinin tuotantoon kuuluu "I Shot Andy Warhol" (1996) ja käsikirjoittajana "Office Killer" (1997).


title: Get Up and Jump

text: ”Get Up and Jump” on neljäs kappale ja toinen single kalifornialaisen rockyhtye Red Hot Chili Peppersin ensimmäiseltä albumilta "The Red Hot Chili Peppers".


title: Get Up and Jump

text: Kappale on ”Out in L.A:n” jälkeen toinen, jonka yhtye on kirjoittanut itse. Kappaletta soitettiin yhtyeen live-esiintymisissä jo ennen kuin se sai levytyssopimuksen. Kappale on siis yksi Red Hot Chili Peppersin ensimmäisistä.


title: Get Up and Jump

text: Kappale esiintyy muun muassa yhtyeen kokoelma-albumeilla "What Hits!?" ja "Out in L.A" (jossa demo-versiona).


title: Nexon Corporation

text: NEXON Corporation () on eteläkorealainen videopelejä kehittävä ja julkaiseva yritys, joka on perustettu vuonna 1994.


title: Nexon Corporation

text: Nexonilla on peleissään oma virtuaalirahansa, NX. Virtuaalirahan nimi oli alun perin NEXON Cash, kunnes se 7. lokakuuta 2009 vaihdettiin nykyiseen muotoon.


title: Nexon Corporation

text: Yhtiön peli "Dungeon Fighter Online" on ollut yksi suosituimmista peleistä Kiinassa.Nexon omistaa seuraavat tytäryhtiöt:


title: Hermann Usener

text: Hermann Karl Usener (23. lokakuuta 1834 Weilburg – 21. lokakuuta 1905 Bonn) oli saksalainen klassillisen filologian ja vertailevan uskontotieteen tutkija.


title: Hermann Usener

text: Usener syntyi Weilburgissa ja opiskeli kaupungin gymnaasissa. Vuodesta 1853 hän opiskeli Heidelbergissa, Münchenissä, Göttingenissä ja Bonnissa. Vuodesta 1858 Usenerilla oli opettajan virka Joachimsthalschenin gymnaasissa Berliinissä.


title: Hermann Usener

text: Usenerista tuli Bonnin yliopiston professori vuonna 1866. Tätä ennen hän oli toiminut professorina Bernin (1861–1863) ja Greifswaldin yliopistoissa. Usener johti niin kutsuttua Bonnin klassillisen filologian koulua yhdessä Franz Buechelerin kanssa.


title: Hermann Usener

text: Usenerin tunnetuimpia oppilaita ovat Hermann Alexander Diels, Paul Natorp ja Ulrich von Wilamowitz-Moellendorff.


title: Andromakhos vanhempi

text: Andromakhos vanhempi oli keisari Neron lääkäri vuosina 54–68 jaa. sekä ensimmäinen, jota kutsuttiin ”arkkiatriksi”.


title: Andromakhos nuorempi

text: Andromakhos nuorempi (ensimmäinen vuosisata jaa.) oli kreetalainen lääkäri, kirjailija sekä Andromakhos vanhemman poika. Hän kirjoitti farmasiaa käsitteleviä teoksia, joihin Galenos viittasi, mutta joista ei ole säilynyt nykypäiviin kuin katkelmia. Hänen elämästään ei tiedetä juuri mitään.


title: Mila Parély

text: Mila Parély (7. lokakuuta 1917 Pariisi, Ranska – 14. tammikuuta 2012 Vichy, Ranska) oli ranskalainen näyttelijä. Hän näytteli muun muassa Jean Renoirin elokuvassa "Pelin säännöt" (Geneviève de Marras, 1939), Robert Bressonin "Synnin enkelit" (Madeleine, 1943), Jean Cocteaun "Kaunotar ja hirviö" (Félicie, 1946) ja Christian Stengelin "Rakkauden unelma" (1947). Parély oli alun perin puolalaisesta perheestä.


title: Mila Parély

text: Parély oli 1940-luvulla naimisissa Jean Marais’n kanssa. mutta avioitui myöhemmin kilpa-ajaja Thomas Mathiesonin kanssa, jonka jouduttua onnettomuuteen hän jätti uransa.


title: Nälkälinnanmäki

text: Nälkälinnanmäki () on Savonlinnan keskustassa, lähellä Olavinlinnaa oleva mäki.


title: Nälkälinnanmäki

text: Mäen ruotsinkielinen nimi Hungerborg viittaa linnoitushistoriaan: mäellä on mahdollisesti sijainnut Olavinlinnan apuvarustus, vähempiarvoinen linnoitus tai merkittävä tähystys- ja vartiointipaikka. Ruotsin kielessä hunger- tai svält-etuliitettä on käytetty kuvaamaan vähempiarvoista tai toissijaista paikkaa. ‘Nälkälinnoja’ oli yleisesti muidenkin suurten linnoitusten läheisyydessä, esimerkiksi Narvassa. Hungerborgin niitty mainitaan Olavinlinnan 1600-luvun tilikirjoissa.


title: Nälkälinnanmäki

text: Nälkälinnanmäellä on ollut osansa Ruotsin ja Venäjän välisissä sodissa. Suuren pohjan sodan aikana venäläiset piirittivät Olavinlinnaa kesäkuussa 1714 ja rakensivat kevyitä varustuksia linnan ympäristöön, todennäköisesti myös Nälkälinnanmäelle. Venäläisten karttapiirroksessa vuodelta 1748 mäen länsipäähän on merkitty redutti eli pieni kehävallien ympäröimä maanalainen linnake, jonka tarkoitus lienee ollut suojata Olavinlinnaan tulevaa kulkureittiä. Kustaa III:n sodan aikana Ruotsin joukot tunkeutuivat Savonlinnaan kesäkuussa 1788, jolloin Olavinlinnaan hyökättäessä Nälkälinnanmäen suojiin tehtiin tukikohta.


title: Nälkälinnanmäki

text: 1800-luvun alkupuoliskolla mäki oli täysin rakentamaton, ja sillä oli käyttöä Olavinlinnan ja myöhemmin kaupunkilaisten laidun- ja kasvimaana. 1860-luvulla mäellä sijaitsi jonkin aikaa huvihuoneeksi kutsuttu hökkeli. 1800-luvun lopulla mäellä tehtiin pengerrys- ja istutustöitä ja siitä tuli yksi kaupungin ensimmäisistä yleisistä puistoista. Tältä ajalta ovat peräisin puiston komeat lehtikuuset. Nälkälinnanmäelle kokoonnuttiin erityisesti vappua viettämään.


title: Nälkälinnanmäki

text: Nälkälinnanmäen arvo näköalakukkulana ja palovartiointipaikkana tiedostettiin. Mäelle valmistui vuonna 1873 puinen Constantin Kiseleffin suunnittelema ravintolarakennus, jossa kohosi koristeellinen näkötorni. Uutta rakennusta alettiin kutsua nyt Hungerborgiksi, Nälkälinnaksi.


title: Nälkälinnanmäki

text: Ravintola oli suosittu huvittelupaikka ja Savonlinnan vapaapalokunnan, kaupungin ensimmäisen aatteellisen yhdistyksen, tukikohta. Nälkälinnan torniin kiipesivät sekä paikalliset asukkaat että matkailijat Savonlinnan ympäristön järvimaisemia ihailemaan. Rakennus oli erityisesti taiteilijoiden suosima. Muun muassa Albert Edelfelt kiipesi torniin tekemään Olavinlinnasta piirroksen "Suomi 19. vuosisadalla"-teokseen.


title: Nälkälinnanmäki

text: 1900-luvun alussa rakennuksessa sijaitsi pieni luonnonhistoriallinen museo. Vähän myöhemmin Suomen Matkailijayhdistyksen paikallisosasto sai toimitilansa Nälkälinnasta, jossa toimi silloin myös kahvila.


title: Nälkälinnanmäki

text: Näköalarakennus purettiin 1960-luvulla uuden kirjastotalon tieltä. Arkkitehtien Kaisa Harjanteen ja Maija Suurlan suunnittelema kirjasto valmistui ja otettiin käyttöön vuonna 1964. Sisustuksen suunnitteli sisustusarkkitehti Risto Halme Rakennusta pidettiin sen valmistuttua Suomen kauneimpana kirjastotalona ja se on edustava näyte aikansa arkkitehtuurista. Rakennuksessa ei kuitenkaan kahden viimeisen vuosikymmenen aikana enää voitu järjestää ajanmukaisia kirjastopalveluja, eikä se täyttänyt nykyajan esteettömyysvaatimuksia. Rakennusta ei ole peruskorjattu. Se on sisätiloiltaan lähes alkuperäisessä asussaan. Kirjasto toimi talossa vuoteen 2013 saakka, jolloin se muutti uuteen kirjastotaloon Asemantielle.


title: Nälkälinnanmäki

text: Syksystä 2013 lähtien rakennuksen alakerrassa on toiminut avoin päiväkoti Tikantanssi. Osan yläkertaa on vuokrannut kerhotiloikseen Savonlinnan A-Kilta ry.


title: Nälkälinnanmäki

text: Mäelle on suunniteltu laajamittaista uudisrakentamista, mikä on herättänyt vastustusta paikallisissa asukkaissa ja monissa matkailijoissa.


title: Nälkälinnanmäki

text: Vastustuksen myötä syntyi kesällä 2009 niin sanottu Nälkälinnanmäki-ryhmä puolustamaan kulttuurihistoriallisesti arvokkaan miljöön säilymistä. Keväällä 2012 ryhmä hajosi. Sen jäseniä oli mukana perustamassa uutta yhdistystä, Nälkälinnanmäki-Seura ry:tä, joka rekisteröitiin 24. elokuuta 2012. Yhdistyksen tavoitteena on Savonlinnan Nälkälinnanmäen ja kaupunkikeskustan kulttuuri- sekä rakennusperinnön ja kaupunkiluonnon vaaliminen. Heti rekisteröinnin tultua voimaan yhdistys haki suojelua Nälkälinnanmäen kirjastotalolle ja sitä ympäröivälle puistoalueelle rakennusperinnön suojelemisesta annetulla lailla. Etelä-Savon elinkeino-, liikenne- ja ympäristökeskus hylkäsi hakemuksen sillä perusteella, että asemakaavoitus oli kesken ja asemakaava-alueella suojelun ensisijainen väline on asemakaava.


title: Nälkälinnanmäki

text: Savonlinnan kaupunginvaltuusto hyväksyi kirjastorakennuksen purkamisen mahdollistavan asemakaavan syksyllä 2014 yhden äänen enemmistöllä. Päätöksestä valitettiin Itä-Suomen hallinto-oikeuteen, joka kumosi asemakaavan. Sen jälkeen Savonlinnan kaupunki valitti hallinto-oikeuden päätöksestä korkeimpaan hallinto-oikeuteen, joka puolestaan kumosi hallinto-oikeuden päätöksen. Kirjastorakennuksen purkamisen mahdollistava asemakaava sai lainvoiman huhtikuussa 2017.


title: Jungle Man

text: Jungle Man on kalifornialaisen rock-yhtye Red Hot Chili Peppersin single yhtyeen toiselta studioalbumilta Freaky Styley. Kappale on albumin ensimmäinen, myös ensimmäinen single albumilta. Kappale on yhteensä kolmas single yhtyeeltä. Yhtyeen laulaja Anthony Kiedis kirjoitti kappaleen hänen parhaasta ystävästään, yhtyeen basistista Fleasta.


title: Jungle Man

text: Kappale on myös Red Hot Chili Peppersin kokoelma-albumilla What Hits!? sekä albumi-, että DVD-versiona


title: Jungle Man

text: Samana vuonna kun single julkaistiin, tehtiin kappaleelle myös musiikkivideo. Videolla on pätkiä yhtyeen eri live-esiintymisistä, jotka on editoitu musiikkivideoksi. Videon on ohjannut Lindy Goetz.


title: Indonesian ralli

text: Indonesian ralli on Indonesiassa järjestetty rallikilpailu. Ralli on kuulunut kaksi kertaan MM-sarjaan, vuosina 1996 ja 1997. Molemmilla kerroilla kisan voitti espanjalainen kaksinkertainen maailmanmestari Carlos Sainz Fordin rallitallissa. Kaudella 1998 kisa oli alustavasti kalenterissa, mutta maan epävakaan poliittisen tilanteen vuoksi sitä ei ajettu.


title: Shy Love

text: Shy Love, myös Shy Luv (oikealta nimeltään Sheelagh Patricia Blumbergh Albinos, s. 27. marraskuuta 1978), on yhdysvaltalainen pornonäyttelijä, jolla on sisilialaisia ja puertoricolaisia juuria. Hän on toiminut aikuisviihdeteollisuudessa vuodesta 2003.


title: Shy Love

text: Shy Love syntyi Saksan Wiesbadenissa; hänen isänsä toimi Yhdysvaltain sotilaana. Ollessaan 7-vuotias hän muutti vanhempineen ja viiden siskonsa kanssa Connecticutin New Haveniin. Sen lisäksi, että hän on esiintynyt elokuvissa, hän on myös ohjannut ja tuottanut niitä. Hän on toiminut lisäksi lahjakkuuksien etsijänä ja perustanut oman Adult Talent Managers -toimistonsa, joka hakee naisesiintyjien lisäksi myös homoseksuaalisia miesesiintyjiä. Shy Love omistaa osittain tammikuussa 2008 avatun 13 Pure -nimisen yökerhon Colorado Springsissä.


title: Shy Love

text: Elokuussa 2008 Shy Love esiintyi Chi Chi LaRuen ohjaamassa biseksuaalisessa pornoelokuvassa "". Siinä homopornonäyttelijä Blake Riley harrasti ensimmäisen kerran seksiä naisen kanssa; LaRue ottikin käyttöön nimityksen "straight-for-pay" ("hetero maksusta"; väännös ilmauksesta gay-for-pay).


title: Shy Love

text: Shy Love on ollut ehdolla XRCO- ja AVN-palkintojen saajaksi.


title: G-Dragon

text: Kwon Ji-Yong () (s. 18. elokuuta 1988 Soul, Etelä-Korea), paremmin tunnettu taiteilijanimeltään G-Dragon, on eteläkorealainen artisti ja tuottaja. Harjoiteltuaan YG Entertainment-nimisessä levy-yhtiössä kuusi vuotta, G-Dragon virallisesti debytoi johtajana ja toisena räppärinä korealaisessa hip-hop-ryhmässä Big Bang. Debyyttoinnin jälkeen G-Dragon teki heidän albumeilleen kappaleita itse. Hän kirjoitti ja sävelsi useita kappaleita mm. "Lies", "Last Farewell" ja "Haru Haru".


title: G-Dragon

text: Kun Big Bang oli tauolla, G-Dragon julkaisi ensimmäisen sooloalbuminsa, "Heartbreaker" (2009), josta tuli yksi vuoden menestyksekkäimmistä albumeista sen myytyä yli 120 000 kappaletta.


title: G-Dragon

text: Noin vuoden kestäneen tauon jälkeen G-Dragon ja hänen bändikaverinsa T.O.P nauhoittivat ja julkaisivat yhteistyönä levyn GD & TOP (2010). Albumin ohessa julkaistiin kolme singleä "High High", "Oh Yeah" ja "Knock Out" jotka kaikki ovat sijoittuneet kolmen parhaan joukkoon Gaon listoilla, kun taas "High High":sta tuli listahitti.


title: G-Dragon

text:
Kwon Ji-Yong syntyi ja kasvoi Seoulissa, Etelä-Koreassa. Hän aloitti uransa kahdeksan vuotiaana "Little Roora-"yhtyeessä. Joulualbumin julkistamisen jälkeen, yhtyeen sopimus levy-yhtiön kanssa lopetettiin. Vaikka hän vannoi äidilleen että hän "ei tekisi sitä [alkaisi laulajaksi]" uudelleen, SM Entertainment kiinnostui hänestä hänen ollessaan hiihtoreissulla perheensä kanssa.
Kwon Ji-Yong oli harjoittelijana levy-yhtiöllä viiden vuoden ajan ja erikoistui tanssiin, kunnes sitten jätti tämän kesken epävarmana siitä, mitä hän haluaisi jatkossa tehdä.


title: G-Dragon

text:
Kolmannella luokalla hänen ystävänsä tutustutti hänet amerikkalaiseen yhtyeeseen nimeltä Wu-Tang Clan. Heidän musiikin innoittamana Kwon ilmaisi kiinnostustaan rappiin ja aloitti ottamaan rap-tunteja 12 vuoden ikäisenä. Niihin aikoihin hän oli mukana korealaisen hip-hop yhtyeen "Flex" albumilla. Vaikka hän itse kirjoitti sanat kappaleeseensa, hän myönsi että hänen englantinsa oli huonoa ja tarina sanojen takana oli sama vanha juttu,
""Olen nuori, mutta olen paras". "Sean, hip-hop duosta Jinusean, kiinnostui Kwonista kun hän oli 14-vuotias, ja suositteli tätä myöhemmin YG Entertainmentin toimitusjohtajalle Yang Hyun Sukille. Sen jälkeen kun hän oli allekirjoittanut sopimuksen levy-yhtiön kanssa, Kwon vietti ensimmäisen vuotensa siivoten studiota ja kannellen muille levy-yhtiön artisteille vesipulloja heidän tanssiharjoitustensa aikana. Myöhemmin hän tapasi "Dong Young-baen," toisen "YG entertainmentin "oppilaan. Yhdessä heitä kahta kutsuttiin nimellä "GDYB "ja Kwon Ji-yong valitsi taiteilijanimekseen" G-Dragon", joka perustuu hänen oikeaan etunimeensä ("yong" tarkoittaa koreaksi lohikäärmettä)"."
Kuuden vuoden valmennuksen ja monien muiden artistien albumeilla esiitymisien jälkeen G-Dragon teki virallisen debyyttinsä yhtyeen Big Bang johtajana, Dong Young-baen (nyt käyttää taiteilijanimeä Taeyang) ja kolmen muun harjoittelijan rinnalla (T.O.P, Daesung ja Seungri).


title: Tummakultasiipi

text: Tummakultasiipi eli tanskankultasiipi ("Lycaena tityrus") on sinisiipisten heimoon kuuluva pieni päiväperhonen.


title: Tummakultasiipi

text: Koiraiden siivet ovat mustanruskeat, ja niissä on violetti häivähdys. Molempien siipiparien yläpinnalla on mustia täpliä, jotka ovat takasiivissä huomattavasti pienempiä ja takasiiven ulkoreunassa huonosti erottuvien oranssien kaaritäplien rivi. Naaraiden etusiivet ovat pohjaväriltään voimakkaammin oranssit, mustatäpläiset, ja siipisuonet erottuvat tummina. Takasiivet ovat pohjaväriltään ruskeat, ja niiden ulkoreunassa on selvästi erottuvia oransseja kaaritäpliä. Etusiipien alapinnat ovat molemmilla sukupuolilla kellanharmaat, ja niissä on runsaasti selviä mustia, valkoreunaisia täpliä. Siiven alapinnan ulkoreunalla on mustareunaisten, oranssien reunustäplien rivi. Siipiväli 26–31 mm.


title: Tummakultasiipi

text: Melko samannäköisiä lajeja ovat luhtakultasiipi ("Lycaena helle") sekä ketokultasiiven ("Lycaena hippothoe") naaras.


title: Tummakultasiipi

text: Tummakultasiipi tavattiin Suomesta ensimmäisen kerran Haminassa 21. heinäkuuta 2009 ja toistaiseksi kyseinen yksilö on ainoa Suomesta löydetty, mutta levinneisyyden ulottuessa rajojen tuntumaan se vakiintunee tulevaisuudessa.


title: Tummakultasiipi

text: Lajin levinneisyys kattaa lähes koko Manner-Euroopan pohjoisrajan kulkiessa Alankomaista likimain Itämeren rannikkoa pitkin Baltiaan ja ulottuu nykyisin Virossa Suomenlahden rannikolle saakka. Britteinsaarilta on muutama yksittäishavainto ja lisäksi Venäjän Kostamuksesta on tehty havainto. Idässä perhosta tavataan Etelä-Siperiaan ja Altaille. Pohjoismaista tummakultasiipi on tavattu Suomen yksittäishavainnon lisäksi vain Tanskasta, missä sillä on nykyisin esiintymä Falsterin saaren Guldborgsundin kunnassa.


title: Tummakultasiipi

text: Aikuiset perhoset lentävät kahtena sukupolvena huhti-toukokuussa ja elo-syyskuussa. Eteläisimmässä Euroopassa sukupolvia voi olla kolme.


title: Tummakultasiipi

text: Pohjois-Euroopassa tummakultasiipi suosii kuivia niittyjä sekä joutomaita ja häviää aina säännöllisesti laidunnetuilta alueilta. Etelämpänä sitä tavataan myös kosteilla paikoilla. Perhoset lentävät laiskasti ja viettävät paljon aikaa lepäillen kasvillisuuden lomassa.


title: Tummakultasiipi

text: Naaraan munimat munat kuoriutuvat 4–10 päivän kuluttua. Toukkakehitys kestää kesän aikana kehittyvällä toisella sukupolvella 3–5 viikkoa, keväällä ja syksyllä kehittyvällä ensimmäisellä sukupolvella pitempään, ja toukalla voi olla löyhä suhde muurahaisiin. Toukka talvehtii keskenkasvuisena.


title: Tummakultasiipi

text: Toukka elää erilaisilla hierakoilla ("Rumex" sp.).


title: Marmorisiipi

text: Marmorisiipi eli aroauroraperhonen ("Euchloe ausonia") on kaaliperhosten heimoon kuuluva keskikokoinen perhoslaji.


title: Marmorisiipi

text: Molempien sukupuolten siivet ovat pohjaväriltään valkoiset. Etusiipien etureunassa voi olla tummaa kehnää. Etusiipien kärjissä tumma väri keskittyy siipisuonten ympärille ja siiven keskiosan puolella se päättyy tummaan poikkiraitaan. Siiven etuosan tumma diskoidaalitäplä kaartuu keskiosastaan selvästi siiven tyveä kohti ja sen keskiosa on siiven alapinnalla valkoinen. Etusiivet ovat kärjestään suipot. Takasiipien alapinnat ovat laajalti kellanvihreät. Tuntosarvet ovat lyhyemmät ja paksummat kuin sinappi- tai arosinappiperhosella. Siipiväli on 40–48 mm.


title: Marmorisiipi

text: Marmorisiipi on ulkonäöltään jokseenkin identtinen lounaanmarmorisiiven ("Euchloe crameri") kanssa, mutta lajien elinalueet ovat erilliset.


title: Marmorisiipi

text: Marmorisiipeä tavataan Keski-Aasiasta ja eteläiselle Balkanille ja Etelä-Italiaan ulottuvalla alueella. Aikuiset perhoset lentävät yhdestä kahteen sukupolvena maaliskuulta heinäkuuhun.


title: Marmorisiipi

text: Marmorisiipi on tavattu Suomesta yhden kerran. Yksilö löytyi vuonna 2009, kun Luonnontieteellisen keskusmuseon tutkijat kävivät läpi erään edesmenneen perhosharrastajan kokoelmaa. Perhosyksilö oli pyydystetty Helsingissä, vuonna 1970 Venäjältä tapahtuneen massiivisen sinappiperhosvaelluksen aikana ja määritetty tuolloin todennäköisesti sinappiperhoseksi.


title: Marmorisiipi

text: Esiintymisalueellaan laji on yleinen ja se viihtyy avoimilla, kuumilla ja kuivilla paikoilla. Perhonen on voimakas lentäjä, eikä laskeudu paikoilleen kovin usein. Kotelo talvehtii, joskus useammankin talven ajan.


title: Marmorisiipi

text: Toukka käyttää ravinnokseen monien ristikukkaisten kukintoja ja hedelmystöjä.


title: Paul Tanner

text: Paul Tanner (15. lokakuuta 1917 – 6. helmikuuta 2013) oli yhdysvaltalainen muusikko. Hän soitti vuosina 1938–1942 pasuunaa Glenn Millerin yhtyeessä ja työskenteli myöhemmin studiomuusikkona Hollywoodissa. Hän oli myös professori Kalifornian yliopistossa, Los Angelesissa ja kirjoitti useita jazz-aiheisia julkaisuja.


title: Paul Tanner

text: Tanner kehitti ns. elektrothereminin ja myös soitti sitä itse. Soitinta kuullaan useissa The Beach Boysin kappaleissa Tannerin soittamana; keskeiset esimerkit ovat "Good Vibrations", "Wild Honey" ja "I Just Wasn't Made for These Times".


title: Imatran vaakuna

text: Imatran vaakuna on Imatran kaupungin tunnus. Vaakunan aihe viittaa voimalaitoksiin, joita alettiin rakentaa 1920-luvun alussa sekä Tainionkoskeen että Imatrankoskeen.


title: Imatran vaakuna

text: Vaakunan selitys kuuluu ”punaisessa kentässä kolme pystyasentoon asetettua kahtaalle suuntautuvaa yksipolvekkeista nuolenmuotoista kultakärkistä hopeasalamaa.” Vaakunan on suunnitellut Olof Eriksson, ja Imatran kauppalanvaltuusto hyväksyi sen 9. elokuuta 1950. Sisäasiainministeriö vahvisti vaakunan käyttöön 25. lokakuuta samana vuonna.


title: Noboru Terada

text: Noboru Terada (; 25. marraskuuta 1917 – 26. syyskuuta 1986) oli japanilainen uimari. Hän voitti kultamitalin vuoden 1936 kesäolympialaisissa Berliinissä miesten 1 500 metrin vapaauinnissa (aika: 19:13.7).


title: Keijupääskyt

text: Keijupääskyt ("Petrochelidon") ovat pääskyjen heimoon kuuluva varpuslintusuku. Keijupääskyjen sukuun kuuluu BirdLife Suomen mukaan yksitoista lajia.


title: Oyashio

text: Oyashio on ollut kolmen Japanin laivaston aluksen nimenä.


title: Itäinen suurpiiri

text: Itäinen suurpiiri on Helsingin kaupungin itäisten kaupunginosien muodostama suuralue, joka jakautuu Vartiokylän, Myllypuron, Mellunkylän sekä Vuosaaren peruspiireihin.


title: Itäinen suurpiiri

text: Alueen tärkein aluekeskus on Vartiokylään kuuluva Itäkeskus, jossa sijaitsevat muun muassa kauppakeskukset Itis ja Easton Helsinki. Muita tärkeitä aluekeskuksia ovat Vuosaari ja Kontula. Itäiseen peruspiiriin liikennöi Helsingin metro, joka on alueen tärkeimpiä liikenneyhteyksiä.


title: Brandão

text: Evaeverson Lemos da Silva eli Brandão (s. 16. kesäkuuta 1980 São Paulo, Brasilia) on brasilialainen jalkapalloilija. Hän edustaa tällä hetkellä Ranskan pääsarjassa pelaavaa AS Saint-Étienneä ja on pelipaikaltaan hyökkääjä.


title: Brandão

text: Brandão siirtyi kotimaastaan Eurooppaan vuonna 2002, kun hän teki sopimuksen ukrainalaisseura Šah’tar Donetskin kanssa. Hän edusti joukkuetta seuraavat seitsemän vuotta ja otteluita kertyi sekä oman maan pääsarjasta että Mestarien liigasta ja UEFA Cupista.


title: Brandão

text: 13. tammikuuta 2009 Brandão siirtyi ranskalaisseura Marseilleen. Hän pelasi ensimmäisellä puolikkaalla kaudellaan yhteensä 16 ottelua ja teki niissä seitsemän maalia. 8. maaliskuuta 2011 Brandão pidätettiin raiskauksesta epäiltynä.


title: Branko Radivojevič

text: Branko Radivojevič (s. 24. marraskuuta 1980 Piešťany, Tšekkoslovakia) on slovakialainen jääkiekkoilija, pelipaikaltaan laitahyökkääjä. Hän edustaa KHL-seura Spartak Moskovaa. Radivojevič pelasi urallaan 393 NHL:n runkosarjaottelua vuosina 2002–2008.


title: Branko Radivojevič

text: Radivojevič on HK Dukla Trenčínin kasvatti. Hän pelasi seurassa yhden ottelun Slovakian Extraligassa kaudella 1997–1998. Tämän jälkeen hän siirtyi pelaamaan Pohjois-Amerikkaan OHL-junioriliigan Belleville Bullsiin. Hän voitti ensimmäisellä kaudellaan OHL:n mestaruuden ja kaudella 2000–2001 hän teki tehopisteet 34+70=104 ja hänet valittiin OHL:n tähdistökentälliseen. Hän voitti myös Jim Mahon Trophyn kauden eniten pisteitä tehneenä oikeana laitahyökkääjänä. Colorado Avalanche varasi Radivojevičin kolmannella kierroksella 93. pelaajana vuoden .


title: Branko Radivojevič

text: Radivojevič siirtyi kaudeksi 2001–2002 Phoenix Coyotesin organisaatioon, kun hän oli tehnyt Phoenixin kanssa pelaajasopimuksen vapaana pelaajana 19. kesäkuuta 2001. Hän debytoi NHL:ssä 3. maaliskuuta 2002 ottelussa Columbus Blue Jacketsia vastaan ja sai ottelussa myös syöttöpisteen. NHL-uransa avausmaalin Radivojevič teki kolmannessa ottelussaan Vancouver Canucksia vastaan. Hän pelasi kaudella 2001–2002 62 AHL-ottelua farmijoukkue Springfield Falconsissa ja 18 NHL-ottelua. NHL:ssä hän teki kuusi tehopistettä. Kauden 2002–2003 Radivojevič pelasi kokonaisuudessaan Phoenixin NHL-kokoonpanossa. Hän teki 79 ottelussa tehopisteet 12+15=27 ja oli mukana myös kauden aikana pelatussa nuorten tähdistöottelussa. Kaudella 2003–2004 hän ehti pelata 53 ottelua Phoenixissa tehopistein 9+14=23, kunnes Phoenix vaihtoi hänet 9. helmikuuta 2004 Sean Burken ja varausvuoro-oikeuden kanssa Philadelphia Flyersiin. Phoenix sai Philadelphiasta vaihdossa Mike Comrien. Radivojevič teki loppukaudella yhdeksän pistettä ja koko kaudella yhteensä 32 tehopistettä runkosarjassa. Radivojevič pelasi kaudella 18 pudotuspeliottelua, joissa hän teki kaksi tehopistettä.


title: Branko Radivojevič

text: NHL:n työsulkukauden 2004–2005 Radivojevič aloitti Tšekin Extraligassa Vsetínská Hokejovássa, josta hän siirtyi kesken kauden 31 ottelun jälkeen ruotsalaiseen Luleå HF:ään. Luleåssa hän pelasi 10 ottelua, joissa hän teki 11 pistettä. Radivojevič palasi työsulkukauden jälkeen NHL:n Philadelphiaan. Kauden jälkeen Philadelphia ei tehnyt Radivojevičin kanssa uutta pelaajasopimusta, joten hänestä tuli vapaa pelaaja. Kesällä 2006 hän siirtyi Minnesota Wildiin. Radivojevič teki kaudella 2006–2007 24 tehopistettä. Hän pelasi Minnesotassa vielä kauden 2007–2008.


title: Branko Radivojevič

text: Kaudeksi 2008–2009 Radivojevič siirtyi KHL-sarjaan Spartak Moskovaan. Hän oli tehopisteillään 17+26=43 Spartakin paras pistemies runkosarjassa. Kaudella 2009–2010 hän oli varakapteeni ja jälleen seuran paras pistemies tehopisteillä 18+37=55. Radivojevič pelasi kahdesti issa vuosina ja . Kaudella 2010–2011 Radivojevič nimettiin Spartakin kapteeniksi. Hän teki kaudella tehopisteet 7+23=30, joka oli vähemmän kuin aikaisemmilla kausilla.


title: Branko Radivojevič

text: Kaudeksi 2011–2012 Radivojevič vaihtoi joukkuetta KHL:ssä, kun hän siirtyi HK Atlantiin. Kaudeksi 2012–2013 hän palasi Spartak Moskovaan.


title: Branko Radivojevič

text: Radivojevič on edustanut Slovakin maajoukkueita. Hän pelasi nuorten MM-kilpailuissa vuonna 2000. Hän edusti Slovakian A-maajoukkuetta kevään 2003 MM-kilpailuissa ja oli voittamassa pronssia. Turnauksen seitsemässä ottelussa hän teki tehopisteet 2+1=3. Hän pelasi myös seuraavan vuoden maailmancupissa. Radivojevič pelasi MM-kisoissa vuosina 2007 ja 2009. Hän oli mukana Vancouverin olympialaisissa 2010. Radivojevič edusti jälleen Slovakiaa MM-kisoissa vuosina 2011 ja 2012. Vuonna 2012 Slovakia voitti historiansa toisen MM-hopean ja Radivojevič teki 10 ottelussa tehopisteet 4+4=8.


title: Kaspiankerttu

text: Kaspiankerttu ("Curruca mystacea") on kerttujen heimoon kuuluva länsiaasialainen varpuslintu. Sen esiintymisalue ulottuu Volgan alajuoksulta Turkkiin, Georgiaan, Armeniaan, Azerbaidžaniin, Turkmenistaniin, Kazakstaniin, Uzbekistaniin, Tadžikistaniin, Afganistaniin, Länsi-Pakistaniin, Iraniin, Irakiin ja Syyriaan. Lajista tunnetaan kolme alalajia. Édouard Ménétries kuvaili lajin holotyypin Azerbaidžanin Sal’yanasta Kurajoen alajuoksulta vuonna 1832.


title: Kyproksenkerttu

text: Kyproksenkerttu ("Curruca melanothorax") on kerttujen heimoon kuuluva varpuslintu. Se on Kyproksen kotoperäinen laji, ja talvehtii Punaisenmeren rannikoilla. Henry Baker Tristram kuvaili lajin holotyypin Israelista Kuolleenmeren En Gedistä vuonna 1872.


title: Jaguar (täsmennyssivu)

text: Jaguar tarkoittaa muun muassa seuraavia:


title: Saharankääpiökerttu

text: Saharankääpiökerttu ("Curruca deserti") on kerttujen heimoon kuuluva luoteisafrikkalainen varpuslintu. Laji luokitellaan yleisesti kääpiökertun alalajiksi. Sen esiintymisalue ulottuu Länsi-Saharasta Libyan länsiosiin. Victor Loche kuvaili lajin holotyypin Algerian Saharasta vuonna 1858.


title: Manicouagan (joki)

text: Manicouagan on noin 560 kilometriä pitkä Saint Lawrencen sivujoki Québecin provinssissa Kanadassa. Sen nimi on peräisin montagnais’n kielestä ja tarkoittaa luultavasti ’missä on kaarnaa’ (intiaanikanoottien valmistukseen). Joen valuma-alue on lähes 46 000 neliökilometriä laaja ja maisemaltaan kallioinen ja metsäinen.


title: Manicouagan (joki)

text: Manicouagan saa alkunsa Keski-Québecistä läheltä Labradorin rajaa, josta se virtaa etelään ja laskee meteoriitin synnyttämään rengasmaiseen Manicouaganjärveen. Sieltä se jatkaa matkaansa etelään ja yhtyy lopulta Saint Lawrencen estuaariin lähellä Baie-Comeaun pikkukaupunkia.


title: Manicouagan (joki)

text: Jokea pitkin on jo pitkään kuljetettu puutavaraa sen suulla sijaitseville sellu- ja paperitehtaille. Sen varrelle on rakennettu useita suuria vesivoimaloita, joiden tuottamaa sähköä siirretään myös Gaspén niemimaalle Saint Lawrencen pohjaan laskettua kaapelia pitkin.


title: Akasiaeremomela

text: Akasiaeremomela ("Eremomela icteropygialis") eli aiemmalta nimeltään akaasia-arokerttu on herttujen heimoon kuuluva afrikkalainen varpuslintu. Sen esiintymisalue käsittää Saharan eteläpuolisen Afrikan kuivat seudut. Lajista tunnetaan kymmenen alalajia. Frédéric de Lafresnaye kuvaili lajin holotyypin Namibian Oranjejoelta vuonna 1839.


title: Metypryloni

text: Metypryloni ("Noludar") on ollut piperidiini-sarjan lääkevalmiste. Aineen oli patentoinut sveitsiläinen Hoffmann-La Roche -lääkeyhtiö vuonna 1954. Metypryloni vaikutti huomattavasti "Doriden"ia (glutetimidi) nopeammin, jo 10-30 minuutin kuluessa. Lääkkeen annoskoko oli 200 mg, ja sen vaikutuksen kesto oli noin 6-7 tuntia. Se oli samaa luokkaa ns. keski-pitkävaikutteisten barbituraattien kanssa.


title: Metypryloni

text: Kummankin todettiin aiheuttavan habituaatiota, eli lääkkeen käyttöön liittyvää tottumista. Myös lääkeriippuvuutta todettiin esiintyvän. Metyprylonin kehittelyssä eräänä päämääränä oli saada aikaan likimain barbituraattien ominaisuuksiin pystyvä lääkeaine, mutta pienemmin haittavaikutuksin. Tässä yrityksessä kuitenkin epäonnistuttiin. Metyprylonin korvasivat varsin nopeassa tahdissa, juuri 1960-luvun alun vuosina kehitellyt, kokonaan uuden tuoteryhmän lääkeaineet: bentsodiatsepiinit. Näillä oli suuri terapeuttinen leveys, ja tästä syystä ko. lääkeaineryhmän tuotteet ovat laajassa käytössä vielä edelleen.


title: Metypryloni

text: Metyprylonin yliannostus oli sekin kutakuinkin yhtä vaarallista, kuin mitä oli barbituraattien kohdalla. Tällöin saattoi aiheutua nimittäin, ns. hypotensiivinen kriisi. Silloin verenpaine laskee vaarallisen alhaiselle tasolle. Metypryloni poistettiin kokonaan aktiivista lääkeainekäytöstä, ja luultavasti juuri näistä, sen verenkiertoelimistölle aiheuttamista myrkytysvaikutuksista johtuen. Ruotsissa ja Kanadassa käytettiin tätä hypnoottia vuosiin 1988 (Ruotsi) ja 1990 (Kanada) saakka.


title: Eedenistä itään

text: Eedenistä itään () on John Steinbeckin kirjoittama romaani vuodelta 1952. Teos ilmestyi suomeksi 1953 Jouko Linturin suomentamana ja Tammen kustantamana.


title: Eedenistä itään

text: Teos poikkeaa Steinbeckin aiemmasta yhteiskunnallisesti suuntautuneesta tuotannosta ja porautuu ihmisen mieleen, jossa kamppailevat hyvä ja paha. Steinbeck kuvaa kahta hedelmällisessä Kalifornian laaksossa asuvaa sukua. Cathy tuo Traskin perheeseen pahuuden, mustista mustimman perisynnin. Cathy ja hänen puolisonsa Adam Trask saavat kaksoset, joista toinen edustaa äitinsä pahuutta, toinen saa isän lempeän luonteen. Historiallinen eepos on Steinbeckin tunnetuimpia teoksia.


title: Eedenistä itään

text: Elia Kazan ohjasi teoksen pohjalta elokuvan "Eedenistä itään" (1955), jossa James Dean teki läpimurtonsa.


title: Lisa Daniels (pornonäyttelijä)

text: Lisa A. Daniels (s. 2. syyskuuta 1977 Bogotá) on kolumbialainen pornonäyttelijä ja -malli. Hän aloitti elokuvissa esiintymisen vuonna 2005. Hahmo "South Park" -sarjan jaksossa "Major Boobage" animoitiin hänen kaltaisekseen rotoskopian avulla.


title: East of Eden (täsmennyssivu)

text: East of Eden tarkoittaa muun muassa seuraavia:


title: Lisa Daniels

text: Lisa Daniels voi viitata seuraaviin henkilöihin:


title: Inkoon vaakuna

text: Inkoon vaakuna on Inkoon kunnan tunnus. Vaakunan vihkiristi viittaa pitäjän kivikirkkoon 1300–luvulta ja ankkuri merenkulkuun sekä Inkoon rannikon satamapaikkoihin, jotka olivat tiiviisti käytössä ja tunnettiin jo varhaisesta keskiajasta alkaen.


title: Inkoon vaakuna

text: Vaakunan selitys kuuluu ”kilpi aaltokoroisesti kulta-sinikatkoinen; yläkentässä punainen vihkiristi, alakentässä palkeittain asetettu kulta-ankkuri.” Vaakunan on suunnitellut A. W. Rancken, ja Inkoon kunnanvaltuusto hyväksyi sen 16. tammikuuta 1951. Sisäasiainministeriö vahvisti vaakunan käyttöön 17. huhtikuuta samana vuonna.


title: Oulun kauppakamari

text: Oulun kauppakamari on elinkeinoelämän vaikuttaja-, asiantuntija-, edunvalvoja- ja kouluttajajärjestö. Se osallistuu yrityksiä koskevaan päätöksentekoon maakunnallisesti ja valtakunnan tasolla. Se on yksi Suomen 19 alueellisesta kauppakamarista, joiden yhteiselimenä toimii Keskuskauppakamari.


title: Oulun kauppakamari

text: Oulun Kauppakamari on perustettu vuonna 1918.


title: Oulun kauppakamari

text: Oulun kauppakamarin toimitusjohtaja on Jari Tuovinen.


title: Mere

text: Mere tai mere pounamu oli maorien käyttämä yleensä pounamusta valmistettu nuija eli "patu". Sitä käytettiin lähitaistelussa lyömä- ja pistoaseena. Niitä käytettiin myös johtajuuden merkkinä ja pidettiin arvokkaina perintöesineinä. Mereä käytettiin vaihtelevasti nimityksenä maorien nuijatyypille yleensä tai pelkästään pounamusta valmistetulle nuijalle, josta käytettiin myös nimeä "mere pounamu" tai "patu pounamu". Pounamu on maorinkielinen nimitys jadelle, jota löydetään Uuden-Seelannin Eteläsaaresta..


title: Mere

text: Pounamusta valmistetut meret olivat maorien yhteisöissä arvokkaimpia pounamusta valmistettuja esineitä. Meren valmistaminen saattoi kestää enemmän kuin sen omistajan eliniän. Tämä johtui pounamun kovuudesta, minkä takia sen työstäminen oli hankalaa. Terä tehtiin teräväksi nuijan kaikilta puolilta. Kahvaan tehtiin kaksi, kolme tai useampi ura ja sen pohjaan reikä rannelenkin alapuolelle. Terä valmistettiin hankaamalla. Pounamunpalasta työstettiin ensin nuijan suurpiirteiset linjat kvartsiittipaloilla. Tämän jälkeen sitä hiottiin hiekan ja veden avulla. Vesi ja hiekka -käsittelyn jälkeen viimeistelyhionta tehtiin hiekkakivellä, jolloin siihen saatiin sileä pinta.


title: Mere

text: Mereen liitettiin joskus sen kantajalleen aiheuttamaa rohkeus ja menestys taistelussa. Monet niistä siirtyivät sukupolvien ajan isältä pojalle. Mereä käytettiin sekä lyömä- että pistoaseena. Suosittu tekniikka oli kallonrikkova isku päähän. Päässä tähdättiin ohimoon, tai vaihtoehtoisesti vastustajan kylkiluihin. Iskut olivat enemmänkin leikkaavia tai pistäviä kuin kirvesmäisiä. Tämä johtui siitä, että näin aseen riski osua toiseen aseeseen pieneni ja samalla pieneni sen rikkoutumisen vaara. Kun meren omistaja joutui vangiksi, hän saattoi pyytää vangitsijoitaan surmaamaan hänet omalla merellään, sillä kuolema tämän aseen iskusta saatettiin nähdä arvokkaampana kuin jonkin toisen. Merejä saatettiin käyttää myös rauhanteossa. Esimerkkinä tapaus, jossa Ngāpuhi-heimo lahjoitti "Hine-nui-o-te-paua"-nimisen meren Ngāti Pāoa -heimolle. Se annettiin myöhemmin kuvernööri George Greylle maorien halutessa osoittaa rauhantahtoaan eurooppalaisten kanssa.


title: Taiaha

text: Taiaha oli maorien käyttämä kahden käden ase. Sauvaa muistuttavaa asetta käyttivät usein heimopäälliköt. Paitsi aseena, sitä käytettiin myös kuten tavallista sauvaa. "Mau taiaha" on taiahoilla käytävä harjoitus henkinen taistelu, jota harjoitetaan Uudessa-Seelannissa edelleen.


title: Taiaha

text: Taiaha tehtiin kovista puulajeista, kuten esimerkiksi "Leptospermum scoparium" tai "Vitex littoralis"-lajien puista. Pituudeltaan taiaha oli 1,5-1,8 metriä pitkä. Puuta poltettiin, leikattiin ja kiillotettiin sen kovettamiseksi. Taiahan päätä nimitettiin nimellä "rau". Rau oli litteä ja kohtaan jossa se kiinnittyi muuhun sauvaan saatettiin kaivertaa esimerkiksi naamaa esittäviä kaiverruksia. Taiaha saatettiin myös valmistaa joissain tapauksissa valaan luista.


title: Taiaha

text: Taistelussa taiahaa saatettiin käyttää pitämällä sitä kumpi tahansa puoli alaspäin. Alhaalla olevaa päätä saatettiin käyttää harhautuksessa tai iskuissa vastustajan vatsaan. Rau-päällä pyrittiin iskemään vastustajan päähän. Taiahaa saatettiin käyttää myös seremonioissa tai puheissa. Taiaha oli tehokkaassa käytössä vielä muskettisotien alussa ennen kehittyneimpien muskettien saapumista.


title: Andrei Ešpai

text: Andrei Jakovlevitš Ešpai (; s. 15. toukokuuta 1925 Kozmodemjansk, k. 8. marraskuuta 2015 Moskova) oli venäläinen säveltäjä.


title: Andrei Ešpai

text: Ešpai opiskeli Moskovan konservatoriossa vuosina 1948–1953. Hänen opettajinaan olivat pianonsoitossa Sofronitski sekä sävellyksessä Rakov, Mjaskovski ja Golubev. Hän täydensi opintojaan vielä Aram Hatšaturjanin johdolla vuosina 1953–1956. Hän oli etnisesti mari ja hyödynsi teoksissaan kansanomaisia vaikutteita. Rytmeissä voi havaita yhteyden Bartókiin.


title: Andrei Ešpai

text: Ešpain teosten joukossa on muun muassa yhdeksän sinfoniaa, konserttoja, baletteja ja kamarimusiikkia.


title: Andrei Ešpai

text: Ešpai kuoli 90-vuotiaana aivoinfarktiin Moskovassa 8. marraskuuta 2015.


title: Antti Tuomainen

text: Antti Tuomainen (s. 1971) on suomalainen kirjailija ja vapaa toimittaja.


title: Antti Tuomainen

text: Tuomainen avustaa muun muassa Image-lehteä. Hän on osuuskuntamuotoisen kustantamo Crime Timen perustajajäsen. Aiemmin hän on toiminut mainosalalla, muun muassa mainostoimisto Bob Helsingin copywriterina.


title: Antti Tuomainen

text: Tuomaisen esikoisteos "Tappaja, toivoakseni" (2006) kertoo velkaantuneesta, tappajaksi värvätystä, mutta tehtävässään epäröivästä miehestä. Tarina kasvaa vakavaksi tutkielmaksi kostonhimosta, oikeudesta ja vastuusta. Seuraava romaani "Veljeni vartija" (2009) kertoo isoisästä, isästä ja pojista, jotka kaikki ajautuvat rikoksiin. Tuomaisen kolmas romaani "Parantaja" (2010) sijoittuu tulevaisuuden Helsinkiin, joka on kokenut ilmastonmuutoksen aiheuttaman katastrofin. Päähenkilö etsii kadonnutta toimittaja-vaimoa, joka oli selvittämässä sarjamurhan taustoja. Tuomainen sai teoksesta Suomen dekkariseuran Vuoden johtolanka -palkinnon.


title: Antti Tuomainen

text: Hänen teoksiaan on julkaistu 27 maassa. Tuomaisen teos "Parantaja" oli loppuvuoteen 2016 mennessä käännetty kaikkiaan 23 kielelle. Kirja oli noussut erääksi kaikkien aikojen käännetyimmistä suomalaisista kirjoista. Kaikkiaan Tuomaisen teoksia oli käännetty 25 eri kielelle. Marraskuussa 2018 brittiläinen The Times -lehti kuvasi Tuomaista Palm Beach Finlandin perusteella Euroopan hauskimmaksi kirjoittajaksi.


title: Antti Tuomainen

text: Tuomaista on luonnehdittu ”noir-dekkaristiksi”. Kerronnassaan Tuomainen luottaa vahvasti dialogiin ja henkilökuvaukseen.


title: Transmetropolitan

text: Transmetropolitan on DC Comicsin Vertigo-merkin alla julkaisema kyberpunk-sarjakuvasarja. Tarina sijoittuu tulevaisuuteen, jonka tarkkaa ajankohtaa ei sarjan aikana tarkemmin anneta. Koko sarja on Warren Ellisin kirjoittama ja Darick Robertsonin piirtämä. Se ilmestyi 60 numeron verran Yhdysvalloissa vuosina 1997–2002.


title: Transmetropolitan

text: Sarjaa ei ole julkaistu suomeksi.


title: Transmetropolitan

text: Päähenkilö on Spider Jerusalem, korruptiota vastaan kamppaileva Gonzo-journalisti. Hänellä on vahva usko totuuteen ja sen mahdollisimman suorasti ihmisille kertomiseen. Kansan välinpitämättömyyden vuoksi hän kuitenkin vihaa heitä. Sarjan aikana hän pyrkii paljastamaan kahden peräkkäisen Yhdysvaltain presidentin vallan väärinkäytön.


title: Transmetropolitan

text: Tärkeitä hahmoja sarjassa ovat myös Spider Jerusalemin assistentit Yelena Rossini ja Channon Yarrow.


title: Transmetropolitan

text: Transmetropolitanin maailmassa ihmiset ovat niin välinpitämättömiä että kukaan ei enää edes tiedä mitä vuotta he elävät. Suurin osa sarjasta sijoittuu valtavaan kaupunkiin jolla ei ole muuta nimeä kuin Kaupunki.


title: Steve Cruz (pornonäyttelijä)

text: Steve Cruz (s. 11. huhtikuuta 1972) on yhdysvaltalainen homopornonäyttelijä ja -ohjaaja. Hän voitti vuonna 2008 Grabby-palkinnot parhaana tulokkaana ja parhaasta ryhmäkohtauksesta ("Link 5: The Evolution", Chi Chi LaRue). Parhaasta ryhmäkohtauksesta hän sai myös GayVN-palkinnon. Hänet nimettiin samana vuonna Raging Stallionin "vuoden mieheksi". Hän on toiminut ohjaajana Raging Stallion Studiosin lisäksi Falcon Entertainmentille.


title: Steve Cruz

text: Steve Cruz voi viitata seuraaviin henkilöihin:


title: Pico de São Tomé

text: Pico de São Tomé on kilpitulivuori Guineanlahdessa sijaitsevalla São Tomén saarella São Tomé ja Príncipen saarivaltiossa. Korkeutta tällä suunnilleen kartionmuotoisella vuorella on 2 024 metriä, joten se on São Tomé ja Príncipen korkein kohta.


title: Pico de São Tomé

text: Viimeisten miljoonien vuosien aikana tulivuoresta purkautunut laava on basalttia. São Tomén nuorimmalla vulkaanisella kivellä on ikää 100 000 vuotta. São Tomén saarella, erityisesti saaren kaakkoisosassa, on kuitenkin useita geomorfologisesti nuoria tuhkakartioita.


title: Pico de São Tomé

text: Pico de São Tomélle järjestetään kaksi päivää kestäviä retkiä.


title: Everett (Massachusetts)

text: Everett on keskikokoinen kaupunki Middlesexin piirikunnassa, Massachusettsissa, Yhdysvalloissa. Kaupungissa oli vuonna 2009 38 303 asuaksta.


title: Everett (Massachusetts)

text: Everett sijaitsee Massachusettsin itäosissa, ja sen rajanaapurit ovat Chelsea, Medford ja Malden. Bostonista sen erottaa Mysticjoki. Everett asutettiin vuonna 1630, ja se kuului Maldeniin. South Maldenina tunnettu alue erotettiin omaksi yksiköksiin vuonna 1870 ja nimettiin Everettiksi poliitikko Edward Everettin mukaan.


title: Everett (Massachusetts)

text: Everett on teollistunutta esikaupunkialuetta. Kaupungissa on monipuolista teollisuutta, ja siellä valmistetaan muun muassa metalli- ja elektroniikkatuotteita sekä kemikaaleja. Everettin satama on valtamerilaivojen käytettävissä.


title: Everett (Massachusetts)

text: Ainoana Yhdysvaltain kaupunkina Everettin kaupunginvaltuusto on kaksikamarinen. Kunnallishallinnon johdossa on pormestari, ja valtuustoon kuuluu 25 jäsentä. Valtuuston ylähuoneessa on seitsemän jäsentä ja alahuoneessa 18 jäsentä, kolme jokaiselta äänestysalueelta.


title: Everett

text: Everett voi tarkoittaa seuraavia:


title: Hopea (täsmennyssivu)

text: Hopea voi tarkoittaa seuraavia asioita:


title: Yvonne Lombard

text: Yvonne Lombard (s. 28. toukokuuta 1929 Tukholma) on ruotsalainen näyttelijä. Hän opiskeli vuosina 1948–1951 Dramatenin oppilaskoulussa – Max von Sydow oli ehdottanut hänelle sinne hakemista samaan aikaan kanssaan. Lombard on esiintynyt elokuva- ja televisiorooleissa vuodesta 1946. Hänen miehensä on kirjailija Lennart Hellsing.


title: Yvonne Lombard

text: Lombard on nähty muun muassa Ingmar Bergmanin elokuvassa "Rakkauden oppitunti" (1954).


title: Lennart Hellsing

text: Paul Lennart Hellsing (5. kesäkuuta 1919 Västanfors – 25. marraskuuta 2015 Tukholma) oli ruotsalainen runoilija ja kääntäjä. Hän erikoistui kirjoittamaan lapsille mutta suuntasi teoksia myös aikuisille. Hän kouluttautui insinööriksi sekä toimittajaksi ja debytoi kirjailijana 1940-luvulla. Hän oli vuonna 1967 yksi Svenska barnboksinstitutetin perustajista. Hänen ensimmäinen puolisonsa oli laulaja Maaria Eira 1947–1952 ja toinen vuodesta 1953 näyttelijä Yvonne Lombard, jonka kanssa hänellä on viisi lasta.


title: Lennart Hellsing

text: "Summa summarum" -teoksestaan (1950) lähtien Hellsing on pyrkinyt luomaan yhtenäistaideteoksia. Hän onkin tehnyt yhteistyötä merkittävien taiteilijoiden ja muusikoiden kanssa. Hänelle on myönnetty lukuisia palkintoja ja huomionosoituksia – näiden joukossa vuoden 1970 Astrid Lindgren -palkinto. Vuonna 1989 Hellsingistä tuli Tukholman yliopiston kunniatohtori.


title: Herman Sippus

text: Herman Alfred Sippus () oli suomalainen jääkärimajuri. Hän oli sotilaskoulutuksensa ensimmäisen maailmansodan aikana Saksassa saanut jääkäri. Tulikasteensa hän sai Saksan itärintamalla Misse-joella vuonna 1916. Myöhemmin hän osallistui Suomen sisällissotaan joukkueenjohtajana Valkoisen armeijan jääkärijoukoissa. Lisäksi hän osallistui heimosotiin luettavaan Petsamon retkikuntaan. Varsinaisen elämäntyönsä hän teki Suojeluskuntajärjestössä.


title: Herman Sippus

text: Hänen vanhempansa olivat kauppias Herman Sippus ja Maria Långs. Hänet vihittiin avioliittoon vuonna 1921 Karen Maria Christensenin kanssa. Hän kävi kansakoulun ja maanviljelyskoulun Jönköpingissä Ruotsissa vuosina 1913–1914 sekä suoritti yksityisesti viidennen luokan Vaasan ruotsalaisesta yhteiskoulussa vuonna 1929. Sotilaskoulutusta Sippus sai Suojeluskuntain yliesikunnan aseteknillisellä kurssilla Helsingissä vuonna 1924 ja taktiikan soveltamiskurssilla vuosina 1924 ja 1925, sekä konekiväärikomppanianpäällikkökurssilla vuonna 1929. Lisäksi hän kävi suojeluskuntain komentajakurssin vuonna 1931 Suojeluskuntain päällystökoulussa ja konekiväärikurssin Perkjärvellä vuonna 1933 sekä oli komennettuna Rosenbergin ampumakouluun Ruotsiin 19. elokuuta – 2. syyskuuta 1929 väliseksi ajaksi.


title: Herman Sippus

text: Sippus liittyi vapaaehtoisena Saksassa sotilaskoulutusta antavaan jääkäripataljoona 27:n 3. komppaniaan 17. joulukuuta 1915. Hänet komennettiin jo saman kuun aikana takaisin Suomeen, jossa hän toimi jääkärivärvärinä etupäässä Vöyrissä ja osittain myös Vaasassa ja Uudessakaarlepyyssä. Takaisin Saksaan hän palasi maaliskuun alussa vuonna 1916 ja sijoitettiin entiseen komppaniaansa. Hän osallistui taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Pataljoonan rintamakomennuksen jälkeen Sippus kävi Polangenin erikoiskurssit.


title: Herman Sippus

text: Sippus saapui Suomeen (Vaasaan) jääkäreiden pääjoukon mukana vänrikiksi ylennettynä 25. helmikuuta 1918. Hänet komennettiin Suomen sisällissotaan joukkueenjohtajaksi 1. Jääkärirykmentin 1. jääkäripataljoonan 4. komppaniaan, josta hänet siirrettiin 13. maaliskuuta 1918 pataljoonan 3. komppaniaan. Hän osallistui sisällissodan taisteluihin Tampereella, jossa hän haavoittui 5. huhtikuuta 1918 sekä Kämärällä ja Viipurissa.


title: Herman Sippus

text: Sippus siirrettiin sisällissodan jälkeen suoritetussa armeijan uudelleenjärjestelyssä Kaartin jääkäripataljoonaan, jossa hän toimi nuorempana upseerina, kunnes nimitettiin 2. toukokuuta 1920 alkaen komppanianpäälliköksi ollen lopulta päällikkönä useassa eri komppaniassa. Omista tehtävistään Sippus oli komennettuna Jääkäriprikaatin aliupseerikoulun johtajaksi 1. huhtikuuta – 1. kesäkuuta 1919 ja 2. marraskuuta - 20. joulukuuta 1919 välisiksi ajoiksi ja toimi 25. joulukuuta 1919 – 1. toukokuuta 1920 välisenä aikana Petsamon retkikunnan päällikkönä, jossa hän osallistui Salmijärven taisteluun. Hän erosi armeijasta 26. tammikuuta 1921 ja siirtyi Helsingin osakepankin Vöyrin konttorin johtajaksi 15. helmikuuta 1921 ja liittyi samalla Suojeluskuntajärjestöön, jossa hänet sijoitettiin paikallispäälliköksi Vöyrin suojeluskuntaan. Konttorin johtajan tehtävistä Sippus erosi 30. tammikuuta 1924, kun hänet nimitettiin 1. helmikuuta 1924 alkaen 2. sotilasohjaajaksi Vaasan suojeluskuntapiiriin. Seuraavaksi hänet siirrettiin 16. huhtikuuta 1926 alkaen Vaasan suojeluskunnan harjoituspäälliköksi ja ryhtyi tekemään Vaasan suojeluskuntapiirin VI alueen päällikön virkaa keväällä vuonna 1927. Edellä mainittuun tehtävään hänet nimitettiin vakinaiseksi 30. marraskuuta 1929.


title: Herman Sippus

text: Sippus osallistui talvisotaan pataljoonan komentajana T-Jalkaväkirykmentti 5:n III pataljoonassa, josta hänet siirrettiin myöhemmin pataljoonan komentajaksi Vaasan suojeluskuntaan. Pataljoonan komentajan tehtävät häneltä vaihtui myöhemmin aluepäällikön tehtäviin Vaasan suojeluskuntapiirissä, jossa tehtävässä hän jatkoi aluksi myös välirauhan aikana, kunnes hänet siirrettiin toimistopäälliköksi suojeluskuntapiirin kutsunta-asioiden toimistoon. Jatkosodan puhjettua hän hoiti edellä mainittua tehtävää ja oli tehtävässä Suojeluskuntajärjestön lakkauttamiseen saakka. Sotien jälkeen Sippus työskenteli konttoripäällikkönä Radiator Oy:ssä Vaasassa aina vuoteen 1957 saakka.


title: Herman Sippus

text: Sippus toimi Vaasan suojeluskuntapiirin kunnialautakunnan jäsenenä vuosina 1934–1935 ja toimi avustajana Skyddskåristen-aikakauslehdessä vuonna 1928. Lisäksi hän toimi Jääkäriliiton Vaasan alaosaston puheenjohtajana vuosina 1932–1949 ja toimi Suomen ruotsalaisessa ampumaliiton asiamiehenä ja hallituksen jäsenenä vuosina 1924–1946 sekä oli Suomen Ampujainliiton hallituksen jäsenenä vuosina 1940–1946.


title: Lentopallon SM-liigakausi 1995–1996

text: Lentopallon SM-liigan ensimmäinen kausi 1995-1996 pelattiin kahdessa lohkossa, joista kummastakin neljä parasta selvisi mitalipeleihin viimeisten joutuessa liigakarsintaan.


title: Lentopallon SM-liigakausi 1995–1996

text: Mestarit: Arto Hanni, Seppo Hoivala, Erkki Keränen, Kardo Künnap, Harri Nevalainen, Ady Pralea, Jari Salokangas, Tuomas Sammelvuo, Tero Viitanen. Valmentaja: Timo Hoivala.


title: Lentopallon SM-liigakausi 1995–1996

text:
Viesti säilyi karsinnan jälkeen SM-liigassa, josta ViLePa puolestaan putosi.
Napapiirin Palloketut nousi karsinnassa SM-liigaan.


title: Moisés

text: Moisés Moura Pinheiro, yleensä vain Moisés (s. 25. heinäkuuta 1979 Nanuque, Brasilia) on brasilialainen jalkapalloilija. Hän edustaa qatarilaista Al-Rayyania ja on pelipaikaltaan keskuspuolustaja.


title: Moisés

text: Moisés siirtyi kotimaastaan ensi kertaa Eurooppaan vuonna 2002, kun hän teki sopimuksen venäläisseura Spartak Moskovan kanssa. Ennen paluutaan takaisin Brasiliaan hän edusti vielä toista venäläisseuraa Krylja Sovetovia.


title: Moisés

text: Vuonna 2008 hän siirtyi portugalilaisseura Sporting Clube de Bragaan.


title: Eran Zahavi

text: Eran Zahavi (; s. 25. heinäkuuta 1987 Rishon LeZion, Israel) on israelilainen jalkapalloilija. Hän edustaa tällä hetkellä israelilaisseura Hapoel Tel Avivia.


title: Eran Zahavi

text: Zahavi on Hapoel Tel Avivin kasvatti. Hän teki ensiesiintymisensä edustusjoukkueessa vuonna 2006. Hän on edustanut lähes koko alku-uransa ajan kasvattajaseuraansa, sillä kauden 2007–2008 hän pelasi lainalla Ironi Nir Ramat HaSharonissa.


title: Eran Zahavi

text: Kaudella 2009–2010 joukkue voitti sekä maan pääsarjamestaruuden että cupin. 24. marraskuuta 2010 pelatussa Mestarien liigan ottelussa portugalilaista Benficaa vastaan Zahavi teki kaksi maalia. Hapoel Tel Aviv voitti ottelun lopulta numeroin 3–0.


title: Hintonin rautatieasema (Kanada)

text: Hintonin rautatieasema on rautatieliikennepaikka Hintonin kaupungissa, Albertan provinssissa Kanadassa. Se sijaitsee Canadian National Railwayn omistamalla mantereen idästä länteen ylittävällä radalla, noin 297 kilometriä länteen Edmontonista.


title: Hintonin rautatieasema (Kanada)

text: Aseman rakensi vuonna 1911 Grand Trunk Pacific Railway -rautatieyhtiö. Hinton oli yksi useista asemista rautatieyhtiön mantereen idästä länteen ylittävällä rautatiellä. Myöhemmin Canadian National Railway hankki yhtiön ja rautatielinjan omistukseensa.


title: Hintonin rautatieasema (Kanada)

text: Nykyisin alkuperäinen vuonna 1911 rakennettu asemarakennus ei ole enää käytössä, ja VIA Railin The Canadian -juna pysähtyy Hintonissa tarvittaessa. Pysähtyminen tulee tilata 48 tuntia ennen junan saapumista.


title: Hintonin rautatieasema (Kanada)

text: Alun perin vuonna 1911 valmistunut asemarakennus siirrettiin vuonna 2003 pois alkuperäiseltä paikaltaan ja entisöitiin museoksi. Vuonna 1999 kaupunki määritteli rakennuksen, joka oli kaupungin vanhin, historialliseksi kohteeksi. Hintonin asemarakennus oli myös viimeinen VIA Railin käytössä ollut alkuperäinen Grand Trunk Pacific Railwayn rakentama asemarakennus.


title: Hintonin rautatieasema (Kanada)

text: 8. helmikuuta 1986 Hintonin itäpuolella tapahtunut Hintonin junaturma oli Kanadan toiseksi pahin junaturma Dugaldin junaturman jälkeen.


title: Karooeremomela

text: Karooeremomela ("Eremomela gregalis") eli aiemmalta nimeltään karooarokerttu on herttujen heimoon kuuluva eteläafrikkalainen varpuslintu. Sen esiintymisalue käsittää Namibian Oosopin alueen (alalaji "damarensis"), sekä Namibian lounaisosan Swakopjoelta etelään ja Etelä-Afrikan lounaisosan (nimialalalji "gregalis"). Andrew Smith kuvaili lajin holotyypin Namibian Damaralandin Husabista vuonna 1829.


title: Lännenpiivi

text: Lännenpiivi ("Contopus sordidulus") on Pohjois- ja Keski-Amerikassa pesivä ja Etelä-Amerikassa talvehtiva tyranneihin kuuluva varpuslintu.


title: Lännenpiivi

text: Kooltaan lännenpiivi on 14–16 cm. Väritykseltään laji on pääosin tumman harmaa. Siivissä on vaaleita juovia, jotka ovat nuorilla linnuilla aikuisia kellertävämmät eivätkä yhtä selkeät. Nuoret linnut ovat myös väriltään hieman aikuisia tummempia. Lännenpiivin kurkku ja alavatsa ovat väritykseltään valkoiset. Ulkonäöltään lännenpiivi muistuttaa huomattavasti idänpiiviä ("Contopus virens") ja ainoa tuntomerkki, jolla lajit voi varmasti erottaa toisistaan erityisesti talvehtimisalueilla on niiden kutsuääni.


title: Lännenpiivi

text: Lännenpiivi pesii Pohjois-Amerikassa Yhdysvalloissa ja Kanadassa. Levinneisyysalue ulottuu Alaskasta etelään Kanadan läpi Minnesotaan ja Kaliforniaan. Lisäksi laji pesii myös Keski-Amerikassa Meksikosta Hondurasiin. Laji on pitkän matkan muuttaja ja talvehtii Etelä-Amerikassa pohjois- ja länsiosissa. Kesällä lajia tavataan monenlaisista metsistä. Suosittuja ovat havumetsät sekä mäntyä ja tammea kasvavat sekametsät. Talvisin lajia tavataan trooppisista metsistä ja niiden reunamailta sekä pelloilta, ruohomailta ja tiheiköistä. Lännenpiivin talvehtimisympäristöt sijaitsevat yleensä alle 1 000 metrin korkeudella merenpinnasta.


title: Lännenpiivi

text: Lännenpiivit lähtevät talvehtimisalueiltaan huhti-toukokuussa ja ensimmäiset linnut lähtevät etelään elokuussa ja loputkin viimeistään lokakuun lopulla. Laji on todennäköisesti yömuuttaja. Lajin pesimäkausi kestää toukokuusta heinäkuun puoleenväliin. Koiras puolustaa reviiriään laulamalla erityisesti aamuisin ja iltaisin. Lajin pesä sijaitsee oksanhaarukassa. Pesä on muodoltaan kuppimainen ja rakennetaan heinistä, sammaleesta ja lehdistä. Naaras munii kahdesta neljään valkoista munaa, joissa on ruskeita tai sinisiä pilkkuja. Naaras hautoo munia noin kahden viikon ajan ja koiras osallistuu kuoriutuneiden poikasten ruokintaan hyönteisillä.


title: Lännenpiivi

text: Ravintonaan lännenpiivit käyttävät lentäviä hyönteisiä, kuten kärpäsiä, ampiaisia, mehiläisiä, kovakuoriaisia ja perhosia. Laji istuu oksalla ja syöksyy nopeasti ilmassa lentävän hyönteisen kimppuun ja palaa takaisin samalle oksalle ruokailemaan. Toisinaan lännenpiivi pyydystää ruokaa myös oksilta tai korkeasta ruohikosta.


title: Luettelo digimoneista

text: Luettelo digimoneista on jaettu usealle eri sivulle:


title: Rauhanrikos

text: Rauhanrikos eli rauhanrikkominen on johonkin lailla suojattuun yksityiseen tai julkiseen rauhantilaan kohdistuvien rikosten yhteisnimitys. Nykyisiä rauhanrikoksia ovat kotirauhan rikkominen, törkeä kotirauhan rikkominen, julkisrauhan rikkominen, törkeä julkisrauhan rikkominen, salakuuntelu, salakatselu ja hautarauhan rikkominen. Suomen ja Ruotsin vanha lainsäädäntö tunsi joulu-, kirkko-, koti-, käräjä- ja naisrauhan. Ankarasti rangaistavia olivat varsinkin rauhanvalarikokset, joista säädettiin edsöre-lainsäädännössä. Siinä tärkeimmät rauhanvalalait olivat kirkko-, koti-, käräjä- ja naisrauha. Suomen vuoden 1889 rikoslaissa rauhanrikoksista säädettiin 24 luvussa ja niihin liitettiin usein myös 42 luvun 7 pykälässä tarkoitettu yleisen rauhan häiritseminen. Rauhanrikosten lähikäsite on ilkivalta.